
Pinngortitamut inunnullu isumaqatigiissut nutaaq

Sakkuusivimmik ilisaritsitsineq

 

Sunaana?

Una ilinnut, ikinngutinnut aamma attaveqarfinnut, maannakkut nunarsuaq tamakkerlugu uummassusillit assigiinngissitaarnerat pillugu isumaqatigiinniarnernut peqataanissamut aamma tuniseqataanissamut periarfissaavoq.

Uumassusilinnik assigiinngisitaartunik aamma pinngortitami pissuseqatigiinnik ataqatigiinnik illersuinissamut piujuartitsisumillu atuinermut anguniakkanut nutaanut inuusuttunik peqataatitsinermut sakkuusivimmut matumunnga tikilluarit, taamalu nunarsuaq tamakkerlugu pinngortitamut inunnullu isumaqatigiissummut nutaamut! Sakkuusivik una, pinngortitamut inunnullu nunarsuaq tamakkerlugu isumaqatigiissutip nutaap ineriartortinneqarnissaanut inuusuttunut allanullu inuusuttunik peqataatitserusuttunut atugassatut suliarineqarpoq. Kinaluunniit inuusuttunik tusarniaanermik aaqqissuinissamik, aqqutissiuinissamik aamma peqataatitsinissamik kissaateqartoq sakkuusivimmik atuinissamut tikilluaqquneqarpoq. Inerneri aalajangiisartunut, inunnut tamanut aamma atorfeqarfinnut naleqquttunut paasissutissiissutigineqassapput aamma nunarsuarmi inuusuttut suliniaqatigiiffianut annerusumut ilaassapput.

Naatsorsuutigineqarpoq pinngortitamut inunnullu isumaqatigiissut nutaaq 2020-p naanerani akuerineqarumaartoq. Suliap ingerlanera aamma inuusuttunik peqataatitsineq pillugu suli paasissutissanut inussiarnersumik innersuussissutit tulliuttut takukkit.

Nunarsuaq tamakkerlugu suliap ingerlanera pillugu suli paasissutissanut inussiarnersumik takuuk https://www.cbd.int/conferences/post2020

Nunarsuaq tamakkerlugu Inuusuttut Uumassusillit assigiinngissitaarnerat pillugu Attaveqarfiat pillugu suli paasissutissanut inussiarnersumik takuuk https://www.gybn.org/

Inuusuttunik tusarniaanerup qanoq aaqqissuunneqarnissaa pillugu suli ilitsersuunneqarnissamut inussiarnersumik takuuk Manual for organizing youth consultations – Together towards a global deal for nature and people - http://urn.kb.se/resolve?urn=urn:nbn:se:norden:org:diva-5689

Sakkuusiviup matuma atuarneratigut, apeqqutitta akineratigut aamma nuna tamakkerlugu workshopini ataatsimiinnernilu ingerlanneqartussani peqataanikkut, illit ikiuussinnaavutit nipippit naalakkersuisunit aamma aalajangiisartunit allanit tusarneqarnissaata qulakkeerneqarneranut.

Suna annaaneqarsinnaava?

Neriuppugut, tassunga peqataajumaartutit pimoorussillutillu. Pisariaqartinneqarpoq – pissutigalugu illit aamma siunissarigakku.

Uumassusillit assigiinngissitaarnerat, ilagalugit pinngortitami pissuseqatigiit ataqatigiinnerat, uumassusillit aamma kingornuttakkanik isumalluutit, taakku nunarsuaq tamakkerlugu issittup avannaaniit kiattorsuarmi orpippassuarnut aamma koraalini ikkanninnguuttunit imarpissuarnut, ikiliartorput. Inuit ilaasa oqaatigaat, nunarsuatta uumassusilinnik piuneerussinerit arfinilissaat, ukiut 65 mio. miss. matuma siorna piuneerussinermut assersuunneqarsinnaasoq nallertussanngoraa, tassani dinosaurit piuneerupput. Ullumikkut uumassusillit nujuartat, “pinngortitamit” piuneerunneqarnermit 100-1.000-riaammik sukkanerullutik nungukkiartortut misigaarput. Maannakkut tamanna inunnit piliaavoq.

Tamanna nunarsuaq tamakkerlugu unammillernartuuvoq, silap pissusiata allanngoriartorneratut annertussuseqartoq. Uumassusilinnik aamma pinngortitami pissuseqatigiit ataqatigiinnerannik annaasaqarutta, taakku uteqqinngisaannassapput.

Nunat, Naalagaaffiit Peqatigiit Uumassusillit Assigiinngiiaartuunissaat pillugu Isumaqatigiissutaannik (CBD) atsiorsimasut, Kunningimi Kinami oktobari 2020-mi, uumassusillit nungukkiartornerat aamma uumaffiit pinngortitamilu pissuseqatigiit ataqatigiissut piuneerukkiartornerat illuanut saatinniarlugu, nunarsuaq tamakkerlugu pinngortitamut isumaqatigiissut isumaqatigiissutiginiarlugu naapinniarput. Sakkuusivimmik matuminnga tunngaveqartumik suliat inerneri, suliap ingerlanerani tassani toqqaannartumik atorneqassapput.

Inunnut Pinngortitamullu isumaqatigiissutip nutaap oqaasertaliornissaanut ikiuunnissat aamma anguniakkanik nutaanik aalajangiinissamut illit isummat pisariaqartipparput.

Nunarsuaq tamakkerlugu pinngortitamut isumaqatigiissummut angusaqarusunnerup qaffasissusaata, siunissami kinguaariit inuussutissarsiutissaat aamma pinngortitap qanoq issusaa sunniuteqarfigissavaa. Taamaammat pingaaruteqarluinnarpoq isumaqatigiissummut taamaattumut inuusuttut oqaaseqarnissaat, isumassarsiaminnik aamma ilisimasaminnik tunniussinissaat, ilagalugit uumassusillit assigiinngissitaarnerisa illersorneqarnissaannut anguniakkanik nutaanik oqaasertaliinissaq.

Sooq nunarsuaq tamakkerlugu uummassusillit assigiinngissitaarnerannut anguniakkanik pisariaqartitsivugut?

Uumassusillit Assigiinngiiaartuunissaat pillugu Isumaqatigiissut (CBD) 1992-mi pilersinneqarsimavoq, uumassusillit assigiinngissitaarnerisa illersornissaat aamma pinngortitami pissuseqatigiit ataqatigiit atatiinnarnissaat siunertaralugu. Uumassusillit assigiinngissitaarnerat illersorniarlugu aamma piujuartitsisumik aqutsiniarluni ilungersortoqaraluartoq, nalilersuinerit ersersippaat, ullorissami angalasumi Nunarsuarmi, uumassusillit assigiinngissitaarnerannik annaasaqarnermik aamma pinngortitami pissuseqatigiit ataqatigiinnik piuneerutsitsinermik, nunarsuaq unitsitsinngilluinnartoq.

Tamanna NP-ip siaruarteriffianit, uumassusillit assigiinngissitaarnerat aamma pinngortitami pissuseqatigiit ataqatigiit pillugit, IPBES, Nunarsuarmi Nalilersuinermi Nalunaarusiami maaji 2019-imeersumit kingullermit (https://www.ipbes.net/global-assessment-report-biodiversity-ecosystem-services) uppernarsarneqarpoq.

2010-mi CBD-imi Naalagaaffiit atsiorsimasut 196-it, iliuusissanut killissarititamik torrallatamik aamma uumassusillit assigiinngissitaarnerannut anguniakkanik 20-nik – Aichimi anguniakkatut taaneqartartunik akuersissuteqarput. Iliuusissanut pilersaarut Uumassusillit assigiinngisitaarnerannut Iliuusissatut Pilersaarut 2011-20-sut taaneqartarpoq.

Taamaattoq, Aichimi anguniakkat pioreersut 2020-mi atorunnaassapput aamma Pinngortitamut Inunnullu Isumaqatigiissut nutaaq, nutaanik anguniagalik 2020-mi atulersinneqassaaq

Sakkuusivik una qanoq atorneqassava?

Annertuumik aamma peqataasunik tunngaveqartumik nunarsuaq tamakkerlugu isumaqatigiissutip nutaap oqaasertaliornissaanut suliap ingerlanerani, illit peqataassaatit.

Sakkuusiviup, uumassusillit assigiinngissitaartuunerat pillugu, Uumassusillit Assigiinngissitaartuunissaat pillugu Isumaqatigiissut qanoq ingerlanersoq, aamma qanoq atortuulersinneqarnersoq pillugu paasissutissanik piviusunik malittarinnittunik pilersussavaatit. Uumassusillit assigiinngissitaaartuunerinut anguniakkat nutaat aalajangiunnissaannut attuumassuteqartut, sammisat pingaarnerit aamma akunnattoorfiit eqqartorneqartussat pillugit, ataatsimut isiginninneq aamma ilanngunneqarsimavoq.

Sakkuusivimmi “ataatsimiinneq” tamakkerlutik, tunngaviusumik paasissutissanik, apersuinermi immersugassamik malitseqartumik ilaqarput. Apeqqutit pingaarnersiuinernut aamma ajornartorsiutinut ilisimaneqartunut attuumassuteqarput, aamma taakkua pillugit ilitsersuunneqarumaarputit. Akissutigisatit tamakkerlugit suli itisilerneqarsinnaapput SOOQ? akineratigut imaluunniit apeqqutit annertunerusumik nassuiarnerisigut.

Akissutigut qanoq nassiutissavagut?

Nunat Avannarliit ilaanni nunaneersuuguit (Kalaallit Nunaat, Åland, Island, Sverige, Savalimmiut, Finland, Norge imaluunniit Danmark), inussiarnersumik akissutitit uunga youthinput@us.fo nassiutikkit.

Akissutigut qanoq atorneqassappat?

Nunat Avannarliit Siunnersuisoqatigiivi (NAS) aamma Nunat Avannarliit Ministeriisa Siunnersuisoqatigiiffiat (NAMS) sakkuusivimmut matumunnga akisussaapput, aamma Nunat Avannarliit iluani nunanit, workshopinit ingerlanneqarsimasunit nalunaarusiat katersorniarpaat aamma suliariniarpaat.

Nalunaarusiaq eqikkaasoq, inuusuttut Nunarsuaq tamakkerlugu Pinngortitamut Inunnullu Isumaqatigiissummut siunnersuutaannik imaqartoq, Nunat Avannarliit iluani nunat tamakkerlugit inuusuttunik tusarniaanerit inerneri tunngavigalugit suliarineqassaaq. Nalunaarusiaq eqikkaasoq, Nunat Avannarliit Inuusuttunut aallartitaanniit Nunat Avannarliit iluani nunanik tamanit sinniisunit, Pinngortitamut Inunnullu aamma Uumassusillit assigiinngissitaarnerat pillugu Isumaqatigiissummut nutaamut isumaqatiginninniarnermi toqqaannartumik atorneqassaaq.

Nalunaarusiaq eqikkaasoq aamma Nunaat Avannarliit Ministeriisa Siunnersuisoqatigiiffiannut aamma Nunat Avannarliit Siunnersuisoqatigiivinut saqqummiunneqassaaq.

Nalunaarusiaq eqikkaasoq internet aqqutigalugu pissarsiarineqarsinnaa-sunngortinneqassaaq uani www.norden.org.

Inuit, Nunat Avannarliit avataanni inuusut, inuusuttunik tusarniaanermik aaqqissuinissamik, aqqutissiuinissamik aamma peqataatitsinissamik kissaateqartut sakkuusivimmik atuinissaanut tikilluaqquneqarput. Inerneri aalajangiisartunut, inunnut tamanut aamma atorfeqarfinnut naleqquttunut paasissutissiissutigineqassapput, ilagalugu Uumassusillit assigiinngissitaartuunerat pillugu isumaqatigiissut aamma nunarsuarmi inuusuttut suliniaqatigiiffianut annerusumut ilaassaaq.

Sakkuusivimmut matumunnga kikkut sanatitsisuuppat?

Nunat Avannarliit Siunnersuisoqatigiivi aamma Nunaat Avannarliit Ministeriisa Siunnersuisoqatigiiffiat, Nunat Avannarliit akornanni inuusuttut suleqatigalugit.

“1900-kkunniilli ulloq manna tikillugu, nunami imaanilu uumasut sukkatsikkiartortumik nungukkiartornerisa procentinngorlugu annertussusaat, quleriaammik qaffakkiartorsimavoq, 1800-kkunnit 1900-kkunnut procentinngorlugu annertussusaannut naleqqiullugu”


Ataatsimiinneq 1

Uumassusillit assigiinngissitaarnerannik annaasaqarneq – Suna annaaneqarsinnaava?


Ataatsimiinneq 1

Uumassusillit assigiinngissitaarnerannik annaasaqarneq – Suna annaaneqarsinnaava?

Uumassusillit assigiinngissitaarnerat sunaava?

Uumassusillit assigiinngissitaartuunerat imaluunniit naatsumik oqaatigalugu, uumassusillit assigiinngissitaarnerat, tassaavoq inuunerup ataqatigiissitaarnera: ataqatigiinnermut aaqqissuussinerit uumassusillit tamarmik kingornuttakkanit aamma kromosominit, pupinnut, naasunut, uumasunut aamma nunami, tatsini imaanilu pinngortitami pissuseqatigiinni ataqatigiinnut tamanut, tunngavilersuisut: Tamakkerlutik imminnut ataqatigiipput aamma imminnut pisariaqartipput, katitigaasumik aamma assigiinngisitaartumik pinngortitami pissuseqatigiit imminnut ataqatigiinnerat aamma atassuteqarnerat ataqatigiissitaarnerni naassanngitsuni.

BOKSI 1


Nunami imaanilu pinngortitami pissuseqatigiit ataqatigiinnerat uummassusillit assigiinngisitaartorpassualik

Pinngortitami orpippassuit nunarsuatta qaavata pingajorarterutingajaa qalleqqavaa, aamma nunarsuup nunami uumassusillit assigiinngissitaarnerisa amerlanersaannut uumaffiupput.

• Missingersuutigineqarpoq, nunarsuarmi uumassusillit affai orpippassuaqarfiusuni, ingammik kiattorsuarmi orpippassuaqarfinni uumassusilinnik pisuujusuni nassaassaasut. • Orpippassuit pingaarnertut, quassuttuutut, aamma pingaannginnertut imaluunniit ikkussukkatut taaneqartartut akornanni annertuumik assigiinngissuteqarpoq.

• Orpippassuit aamma nunarsuarmi inunnut piujuartitsisumik pinngortitami isumalluutit pingaarnersaat ilagaat, qisummik ikummatissatut, sanaartornermi atortussatut, pappialattut aamma qisuunngitsunik nioqqutissanik pilersuinermi.

• Inuit 240 mio. missaat nunap ilaani orpippassualinni najugaqarput, aamma inuit 1.6 mia. tikingajallugit – nunarsuarmi inuit 25 %-ii sinnerlugit – inuussutissarsiornerminnut orpippassuarni isumalluutinik pisariaqartitsipput.

Koraalit ikkanninnguuttut immap orpippassuarai annertuumik uumassusillit assigiinngissitaarnerat eqqarsaatigalugu.

• Aalisagaqarfiupput, pinngortitami navianartorsiornermi illersuisuupput aamma silap pissusianik naleqqussaasuupput. Inuit mia. affai tikillugit koraalinik ikkanninnguuttunik aningaasarsiornikkut pisariaqartitsipput, soorlu imaattoq aalisarnermi aamma takornariaqarnermi.

• Inuit 200 mio. tikingajallugit uleruloornernut aamma mallinut illersuutissatut koraalinik ikkanninnguuttunik pisariaqartitsipput.

• Missingersuineq ataaseq naapertorlugu (2003), nunarsuarmi koraalinik ikkanninnguuttunit ukiumut ilanngaatissat ilanngaatigereerlugit iluanaarutit 29.8 mia. USD-iupput.

• Aningaasanit taakkunannga, takornariaqarneq aamma peqqissarneq/sunngiffimmi sukisaarsarneq 9.6 mia. USD-iupput, sinerissami illersuineq 9.0 mia. USD-iupput, aalisarneq 5.7 mia. USD-iupput, aamma uumassusillit assigiinngissitaarnerat 5.5 mia. USD-iupput. Taakku tassaapput toqqaannartumik iluanaarutit, kisianni aamma periarfissat assingusut pilersinneqassagaluarpata imaluunniit kingoraarsertariaqassagaluarpata, aningaasartuutit.

Ataqatigiissitaarnerit taakku allanngorartuartuupput, piffissap ingerlanerani allanngorartumik ineriartortut, kisianni ataqatigiimmik aaqqissuussinerup tatiginartuunera atatiinnarlugu, taanna nunarsuarmi matumani uumassusillit pisariaqatitaat tamakkerlugit pilersorneqarnissaannut akisussaavoq.

Uumassusillit assigiinngissitaartuunerat inuuneruvoq.

Ilisimatusarnermi uumassusillit assigiinngissitaartuunerat killiffinnut pingasunut nassuiaasersorneqartarpoq:

1. Pinngortitami pissuseqatigiit ataqatigiinnerat (pinngortitami passussimanngitsut suussutsit tamakkerlugit, soorlu orpippassuit, inoqajuitsut, koraalit ikkanninnguuttut, il. il.)

2. Uumassusillit (uumassusilikkaat, attuumassusillit ataasiakkaarlutik assingusut kingornuttakkanik taartigiissinnaasut imaluunniit uumasut assigiinngitsut akornaminni kinguaassiorsinnaasut)

3. Kingornuttakkat assigiinngissitaartuunerat, (uumassusillit uumasoqatigiit nujuartat akornanni kingornuttakkat pillugit paasissutissat allanngorartut. Allanngorarnerup taassuma ineriartorneq ingerlappaa aamma tamanna allanngortunik kingornussanit, avatangiisini pissutsinit imaluunniit uumassusillit akornanni unammilleqatigiinnernit pissuteqarsinnaavoq.)

Uumassusillit assigiinngissitaarnerugaangata aamma allanngorarnerugaangata, taava uumassusillit assigiinngissitaarnerat annertunerusarpoq. Kiattorsuarmi sumiiffinni taamaammat, Issittumi sumiiffinnut naleqqiullugu, nalinginnaasumik uumassusillit assigiinngissitaarnerat annertunerusarpoq – kisianni sumiluunniit uumassusillit pinngortitami avatangiisini uumaffimminnut naleqqussarsimasarput, aamma ukiut millionillit ineriartornerup kingorna asseqanngitsumik imminnut atassuteqartarput.

Massa nunarsuaq tamakkerlugu uumassusilinnik assigiinngisitaartoqaraluartoq, nunarsuup qaava tamakkerlugu assigiimmik agguarsimanngillat. Sumiiffiit ilaat immikkut ittumik amerlasoorujussuarnik uumassusileqarput, massa allat uumassilippassuaqartut killilerujussuarmik agguataarsimasunik, taamaalillutik sumiiffimminni mikisuni uumaffiit aserortigaanerannut malussarissunngorlutik. Eriaginninnermi sumiiffiit taamaattut salliutinneqartariaqarput, taakku uumassusillit assigiinngisitaartunut sumiiffiit immikkut pingaarutilinnik taaneqartarput.

Assersuutitut, ilisimatuut nunarsuaq tamakkerlugu nunami imaanilu uumassusilinnut assigiinngissitaartunut sumiiffiit immikkut pingaarutillit suussusersimavaat, taakkunani qaqutigoortumik uumassusillit sumiiffimmi minnerusumi siaruarsimallutik eqiteruttut, maannakkut uumaffiinik immikkut ittumik annaasaqartoqarpoq.

Sooq uumassusillit assigiinngissitaarnerat pingaaruteqarpa

Sullineqanngippat aamma uumasunik allanit pujoralatserisoqanngippat, naasup ilaani allamut naasup pujoralaasa ilaannik siaruarterisunik, tamanna paarnat aamma naatsiiassat ineritinnissaannut pingaaruteqartumik, paarnat, naatsitat aamma qaqqortarissat amerlanersaat annaassavagut. Ullaakkut kaffeqarnavianngilaq sullernit aamma uumasut allat pujoralatserisartut tammarpata!

Inuit, soorlu nunarsuarmi uumassusillit allat assigalugit, inuunerup ataqatigiissitaarneranut katitigaasumut ilaapput. Tamatta attavigaarput aamma inuunerup-piuinnarnissaanut ataqatigiimmik aaqqissuussinerup akiuussinnaassusaa piuinnarnissatsinnut– atortussanik suliarineqanngitsunik, imermik, nerisassanik, nakorsaatinik nukissamillu pilersuinermut, inerittut, naatitat karrillu pujoralatserneqarnerannut, nunap naggorissup pilersinneqarneranut aamma qarsutsinernit, anorersuarnit neriuinernillu illersorneqarnermut, kisianni aamma peqqissarnermi/sunngiffimmi sukisaarsarnermi, isumassarsisitsinermi aamma upperisamik sammisalimmik siunertalinnut pisariaqartippagut.

Uumassusillit assigiinngissitaartut aamma erngup, aatsitassat silallu pissusiata akornanni sunniivigeqatigiinneq taanna, nunani tamani tunisassiornermik, niuernermik, inuussutissarsiornermik aamma atuinermik tunngaviliilluni inuussutissanik pingaarutilinnik arlalinnik tunisisarpoq (Takuuk Boksi 1).

Uumassusillit assigiinngissitaartuunerat nammineq aamma naleqarpoq. Kulturit tamangajammik pinngortitamik pingaartitsipput, ileqquminnut, upperisaminnut imaluunniit anersaakkut ittumik inuunerminnut ilanngullugu. Inuppassuit misigisimapput ileqqorinnikkut pisussaallutik, nunarsuarmi pinngortitamik nammineq inuuffigisimasamik assinganik meeqqaminut ingerlatseqqinnissamut, upperaattaaq uumassusillit allat aamma piussallutik pisinnaatitaaffeqartut, inunnit pisariaqartinneqarnerat pisariaqartinneqannginne-ralluunniit apeqqutaatinnagu.

Taamaammat uumassusillit assigiinngissitaarnerisa nalinga uuttussallugu ajornakusoorsinnaavoq, aamma nalilersuinerup taamaattup atorneqarnera oqallisigineqarpoq. Assersuutigalugu, pakkalussap kusanartup aalajangersimasup suna naligaa, kiattorsuarmi orpimmut angisuumut quassuttuutut atorneqarsinnaasumut naleqqiullugu?

[image: Image]
Takussutissiaq 1. Pinngortitamik iluaqutit
(Pissarsiffik: WWF Living Planet Report, 2018)


Saniatigut, pinngortitap inuit inuulluarneranut tunniuttagaannik assigiinngitsumik atuineq aamma tunisassiorneq pinerit tamaasa ingerlaqatigiinneq ajorput.

Tunisassiorneq, soorlu imaattunik, nerisassat, uumasunut nerisassat, qisuk aamma nukissat uumassuseqartut igitassartaannit pilersinneqartut, orpippassuit, koralit ikkanninnguuttut aamma sumiiffiit allat uumassusillit assigiinngissitaartunik peqarluartut, piujuartitsinngitsumik ingerlanneqartillugit, aserorterneqarnerinik kinguneqarsinnaavoq. Piviusumik, uagut uumaffinnik allanngortitsinigut aamma aserorterinigut, uumassusillit assigiinngissitaartuunerisa annaaneqarnerinut pingaarnertut peqqutaapput, aamma maannakkut sunniutai takulerpagut.

“Inuit pisuussuteqarfiat” ilanngunnagu – uumassusillit assigiinngissitaarnerisa iluminni/imminni pingaarutaat

• Ilisimasagut naapertorlugit, Nunarsuaq avataarsuani kisimi uumassuseqarfiuvoq – t. i. uumassusillit assigiinngissitaartut.

• Timmissat, naasut, pakkalussat, naratsit aamma orpiit tamarmik uumassusillit asseqanngitsuupput nunarsuatsinnik tamatta nunarsuarmioqatigisagut taarserneqarsinnaanngitsut, aamma nunami uumanissaminnut inuttullu pisinnaatitaatigipput. Nungutaassagunik, iluserisamittut qaquguluunniit uteqqissinnaanngillat.

• Sumiiffiit annertuumik uumassusilinnik assigiinngissitaarfiusut, s. i. annertuumik kingornuttakkatigut assigiinngissitaarfiusut, nammineq uumassusillit assigiinngissitaarnerannik qulakkeerinninnermut ikiuutaasarput, ingerlaavartumik siunissamilu ineriartornerup ingerlanera eqqarsaatigalugu, akiuussinnaanerulersillugit.

Takussutissiaq 2. Uumassusillit eqimattakkaat qinerneqarsimasut ukiut 500-t kingulliit nungunnerisa procentinngorlugu annertussusaat (Pissarsiffik: IPBES, 2019)


• Pinngortitami pissuseqatigiit ataqatigiissut aamma uumassusillit imminnut pisariaqartipput, ataqatigiimmik aaqqissuussani allanngorartuunngitsuni aamma pinngortitami ajunaarnersuaqareernerata kingorna ataqatigiimmik aaqqissuussani allanngorartuusuni, il. il..

“Inuit pisuussuteqarfiat” ilanngullugu – uumassusillit assigiinngissitaarnerisa inunnut pingaarutaat (Pissarsiffik: IPBES, 2019):

• Inuit 2 mia. sinnerlugit qisummik ikummateqarnissaminnik nukissamik pingaarnertut pisariaqartitatik matussuserniarlugit pisariaqartitsipput.

• Inuit 4 mia. miss. peqqinnissaqarfimminnut annerusumik pinngortitamit nakorsaatinik pisariaqartitsipput.

• Kræfti katsorsarniarlugu nakorsaatit atorneqartut 70 %-ii tassaapput pinngortitamit nakorsaatit, imaluunniit pinngortitaq isumassarsiffigalugu nakorsaasiat.

• Nerisassatut inerittut, naatitat karrillu 75 %-ii, uumasut pujoralatserinissaannik pisariaqartitsipput.

• Nunami imaanilu pinngortitami pissuseqatigiit ataqatigiissut kulstoffimik tigooraasarput/katersisarput. Taakku ukiumut kulstoffimik 5.6 gigatonsinik aniatitsisarput, inunnit kulstoffimik aniatitsineri tamakkerlugit 60 %-ii nalingi assigalugit.

Uumassusillit assigiinngissitaarneranni pissutsit qanoq-ippat, aamma Suna annaaneqarsinnaava?

Maaji 2019-imi, Naalagaaffiit Peqatigiit (NP) naalagaaffiit akornanni Uumassusillit assigiinngissitaarnerat aamma Pinngortitami pissuseqatigiit ataqatigiissut pillugit kiffartuussinerit (IPBES) pillugit ilisimatusarnikkut politikinut siaruarterivik, ‘Uumassusillit assigiinngissitaarnerat pillugu IPCC-mik’ akuttunngitsumik taaneqartartoq, atulersinneqarpoq, uumassusillit assigiinngissitaarnerat aamma pinngortitami pissuseqatigiit ataqatigiissut pillugit nunarsuaq tamakkerlugu nalilersuinermi nalunaarusiaq – maannamut nalunaarusiaq naammassineqarsimasoq annertunerpaaq. Ataani nalunaarusiami tassani inernerit aarlerinarnerpaat ilaat allattorneqarsimapput:

• Maannakkut nungutaanerit procentinngorlugu annertussusaata sukkasuumik sukkatsikkiartornissaa qularnanngilaq, Nunarsuarmilu uumassusillit 8. mio. missingersorneqarsimasunit 2 mio. nungutaassasut, amerlasuut ukiut qulikkaat iluanni. Uumassusillit nungutaasut naassaanngitsumut tammassapput.

• Nunami uumaffiusuni amerlanerni, aallaqqaataanit uumassusillit agguaqatigiissillugu amerlassusaat, minnerpaamik 20 %-imik ikileriarsimapput, amerlanerpaat 1900-kkunniit piuneerussimallutik.

Takussutissiaq 3. Assersuutit nunarsuarmi pinngortitap kinguariartornera, uumassusillit assigiinngissitaarnerisa allanngornermut toqqaannartumik toqqaannanngitsumillu pissutsinit pilersinneqarsimasumik aamma suli pilersinneqartumik kinguariartornerinik erseqqissaasoq. Toqqaannartumik pissutsit (nunamik/imarmillu atuinerup allanngornera; uumassusilinnik toqqaannartumik atuineq; silap pissusiata allanngoriartornera; mingutsitsineq aamma uumassusillit allameersut inangiillutik siaruaattartut) inuiaqatigiinni itinerusumi pissutsinik arlalinnik aallaaveqarput (Pissarsiffik: IPBES, 2019)


• Nunami imaanilu uumassusillit uumasut (naratsit naraserluillu) 40 %-ii sinnerlugit, koraalit ikkanninnguutsitsisartut 33 %-ii tikingajallugit aamma imaani miluumasut tamakkerlutik pingajorarterutaat sinnerlugit nungutaaratarsinnaapput. Sullernit uumassusillit qanoq innerat paasiuminaanneruvoq, kisianni uppernarsaatit pissarsiarineqarsinnaasut misilittaatigalugu missingersuutigineqartoq 10 %-it nungutaaratarsinnaasut tunngavilersuivoq. Minnerpaamik uumassusillit qimerlullit 680-t (uumasut qimerlullit) 1600-kkunnili nungutitaasimapput aamma miluumasunik nersutaatit kingoqqiffiit assigiinngitsut tamakkerlutik nerisassatut nunalerinermilu atorneqartut, 9 %-ii sinnerlugit 2016-imi nungutitaasimapput, suli kingoqqiffiit minnerpaamik 1.000-t suli nungutaaratarsinnaapput. (Takuuk Takussutissiaq 3).

• Imaani aalisakkat amerlanersaat 90 %-ii sinnerlugit kinguariartorput imaluunniit atorneqarpallaarput.

• Masarsoqarfiit tamakkerlutik 85 %-ii annaaneqarsimapput, t. i. masarsuit, tatsit, kuuit, kuussuit, sinerissami tasinngortat il. il.

• 2010-2015-imut kiattorsuaqarfiit passussimanngitsut 32 mio. hektarit sinnerlugit annaaneqarsimapput.

• Nunarsuarmiut ukiut tamaasa imaanut aamma kuunnut, aatsitassanik oqimaatsunik, kinnernik toqunartulinnik aamma eqqakkanik allanik 400 mio. tonsinik eqqaasarput.

• Avatangiisit nunami tunngaveqartut sisamararterutaat-pingasut aamma imaani avatangiisit 66 %-iisa missaat annertuumik inuit iliuuserisaannit allanngortinneqarsimapput. Agguaqatigiissillugu ineriartornerup ingerlaneri taakku, sumiiffinni nunap inoqqaavinit nunaqqatigiinnillu pigineqartuni imaluunniit aqunneqartuni ilungersunannginnerusimapput imaluunniit pinngitsoorneqarsimapput.

• Nunalerineq aamma inuussutissanik atuineq imikkut ittumik aserorterisuupput, nunamik atuinerup pingajorarterutaanik atuisuullutik, erngup 75 %-ianik atuisuullutik aamma gassit silaannarmik kissakkiartortitsisartut sisamararterutaanik aniatitsisuullutik.

• Nunap ajornerulernera naggorissaatinik atuinerulernermit ajornerulersinneqarsimavoq, taanna Aasiami ukiut taamaallaat 13-it ingerlaneranni sisamariaammik, nunarsuullu sinnerani 1990-miit marloriaammik qaffassimavoq.

• Naggorissaatit sinerissami pinngortitami pissuseqatigiinnut ataqatigiissunut akulerunneri, ‘uumassusileqarfiunngitsunik’ 400-t sinnerlugit pilersitsisimavoq.

• Nunap ajornerulernera, nunarsuarmi nunap qaavata naammassisaqarluarneranik 23 %-imik ilanngaasimavoq.

• Illoqarfeqarfiit 1992-miilli marloriaat sinnerlugu allisimapput.

• Plastikinik mingutsitsineq 1980-ikkuniit quleriaammik annertunerulersimavoq.

• Pinngortitami ineriartornerup ingerlaneri, 2050 tikillugu siunissamilu ingerlaannassasut ilimanarpoq, kisianni nunap ilaanni annertuumik assigiinngissuteqarlutik.

Inuit ilaasa oqaatigaat, nunarsuatta uumassusilinnik piuneerussinerit arfinilissaat nallertussanngoraa, uumassusillit nujuartat, “pinngortitamit” piuneerunneqarnermit 100-1.000-riaammik sukkanerullutik nungukkiartorlutik.

Sooruna uumassusillit assigiinngissitaarneranni nungukkiartortut?

Uumassusillit assigiinngissitaarnerannik annaasaqarnermut pissutsit ataatsimut isigalugu toqqaannartumik toqqaannanngitsumillu pinnguutsinut agguataarneqarsinnaapput:

Toqqaannartumik pinnguutsit (assersuutit)

Taakku tassaapput pinnguutsit imaluunniit pissutsit toqqaannartumik uumassusillit assigiinngissitaartuunerannik annaasaqartitsisartut aamma pinngortitami pissuseqatigiinnik ataqatigiissunik aseruisartut. Taakku ilagaat:

• Inuit nunamik imermillu atuinerat orpippassuarnik, koraalit ikkanninnguuttunik aamma pinngortitami pissuseqatigiinni ataqatigiissut uumassusillit assigiinngisita artoqarluartunik, nunalerinermut, imaani uumasunik tukertitsinermut aamma nioqqutissiornernut suussutsinut allanut iluaqutissamik, aserorterineq (Takussutissiaq 3).

• Pinngortitami isumalluutinik sinnilimmik atuineq – ingammik aalisakkanik aamma orpippassuarnik passussimanngitsunik.

• Pinngortitami pissuseqatigiinnik ataqatigiissunik mingutsitsineq, soorlu imaattoq qeqqussanik aamma plastikinik.

• Nunarsuarmiunngorsaaneq, taassuma kinguneraa uumassusillit nuutinneqartarnerat aamma pinngortitami pissuseqatigiinnut ataqatigiissunut ilaaffiginngisaminnut eqqunneqartarnerat taamaalillutillu isaaffigalugit (uumassusillit allameersut inangiillutik siaruattartut).

• Silap pissusiata allanngoriartornera, toqqaannartumik uumassusillit assigiinngissitaartuunerannik sunniuteqartartoq aamma aarlerinartunik allanik sakkortunerulersitsisartoq.

Toqqaannanngitsumik pissutsit imaluunniit pinnguutsit (assersuutit)

Uumassusillit assigiinngissitaartuunerannik annaasaqarnermut toqqaannanngitsumik pissutsit, tassaapput inuit qanoq inuunerisa kinguneri, maannakkut aamma qanga ungasinngitsukkut, soorlu uagut piiaanermi aamma nioqqutissiornermi sukkassutsit, annertusiartortuartumik atuinermi niuernermilu piumasaqaatitsinnit ingerlanneqartut: Nunarsuarmi aningaasaqarneq annertusiartorsimavoq sisamariaatinngungajalluni aamma nunarsuaq tamakkerlugu niuerneq quleriaammik annertunerulersimavoq, taakku akuleriissikkaanni nukissamik atortussanillu pisariaqartitsinermik annertunerulersitsipput.

• 2019-imi IPBES-ip Nunarsuaq tamakkerlugu Nalilersuinerup ersersippaa, uumassusillit assigiinngissitaarnerisa ajalusoornerat, suli neqitornerulernitsinnut angummanniarluta nunamik atuinitta allanngorneranik pissuteqarpoq, tamannalu anguniarlugu pinngortitami nunarujussuit allanngortinneqarsimapput aamma qajannarsisinneqarsimapput.

• Innuttaasut amerliartornerat. Innuttaasut amerliartornerat ukiut tallimanik qulillit (50) kingulliit ingerlaneranni marloriaataanik amerlisimapput.

Aningaasaqarnikkut kajumissaarinerit aamma inatsisiliornerup ajornerulersitsineq salliutissimavaat, eriaginninnermut aamma nutarterinermut taarsiullugit.

Qanoq iliortoqarsinnaava?

IPBES-ip Nunarsuaq tamakkerlugu Nalilersuinermi nalunaarusiaa naapertorlugu, nunarsuarmi piujuartitsisumik aningaasarsiorneq ineriartortinniarlugu suliniapallannissaq pisariaqartinneqarpoq, aningaasarsiornikkut siuariartornermi annikippallaartumik ukkataqarneq ingalassimaniarlugu. Tunngaviusumik allanngornerup ilaattut, nalunaarusiami oqaatigineqarpoq ima pisariaqartugut:

• Nunalerinermi, aalisarnermi aamma suliffissuaqarfinni allanni kajumissaarinernik pitsaasunik pilersitsineq, uumassusillit assigiinngissitaarnerannut pitsaasumik tunisassiorneq nersorniarlugu;

• Kajumissaarinernik ajoqusiisinnaasunik “pitsaanngitsumik” tunisassiornermik nersuisunik peersitsineq;

• Mianersornerusumik pissusilersorneq, pinngortitami pissuseqatigiit ataqatigiissut, silap pissusiata allanngoriartorneranit aamma siooranartut soorlu uumassusilinnit allameersunit inangiillutik siaruaattartunit nalorninartunut aamma katitigaasunut pilersinneqartunut, akiuussinnaajuarnissaat qulakkeerniarlugu;

• Uumassusillit assigiinngissitaarnerat pillugu inatsisiliornerup, politikkit aamma taakku atuutsinneqalernerisa, nalinginnaasumillu inatsisilerinerup pitsanngortinneqarnissaa.

Toqqaannanngitsumik iluarsiissutit, IPBES-ip Nunarsuaq tamakkerlugu Nalilersuinermi Nalunaarusiaa 2019-imeersoq naapertorlugu

Massa pinngortitap pissarititai inuiaqatigiinnit pinng itsoorneqarsinnaanngikkaluartut aamma nunarsuaq tamakkerlugu ukiumut 125 billioni USD-it missaanni nalilittut nalilersorneqarsimapput, taamaattoq annerusumik akeqanngitsutut isigineqartarput. Taanna, nunarsuaq tamakkerlugu IPBES-ip nalilersuinerata, pitsaanngitsumik nersuinerusoq, pinngortitami pissuseqatigiit ataqatigiissunik sinnilimmik atuinermik kinguneqartoq, uparuarpaa.

Nalunaarusiami aamma eqqaaneqarpoq aningaasaqarnikkut ataqatigiimmik aaqqissuussinerit manna tikillugu atukkatta, pinngortitap aamma uumassusillit assigiinngissitaarnerisa naleqarnerujussuat aamma ajornerulernerisa aningaasartuutaanerujussuat ersersissimanngikkaat. Pinngortitamik illersuineq pingaannginnerusimavoq, piffissaq sivikinnerusoq angusassat pillugit aarlerissutinut, soorlu aningaasarsiornerup siuariartornerulernissaanut, suliffinnik pilersitsinissamut, suliffissuaqarnerit unammillersinnaanerisa pitsanngortinnissaannut aamma akit appasitsinnissaannut naleqqiullugit.

Piffissap ingerlanerani, politikikkut inuussutissarsiutinillu ingerlatsisut aamma aningaasaqarnermik suliassaqarfik apeqqusiiartulersimapput qanoq nunarsuaq tamakkerlugu avatangiisini ineriartornerup ingerlanerata nunani aamma suliassaqarfinni aningaasaqarnermut, taamatullu aningaasarsiornikkut niuerfinnut sunniuteqassanersut.




	Iluarsiissutit

	Aqqutaasinnaasut



	Uumassusillit assigiinngissitaarnerannik annaasaqarnermik unitsitsineq

	– Uumassusillit assigiinngissitaarnerannik illersuineq

– Uumassusillit assigiinngissitaarnerannik annerusumik illersuineq, annerusumik sunniuteqarnerusumillu sumiiffinnik ataqatigiimmik aaqqissuussinernik illersuineq, pinngortitami nunat allanngortinneqarnerinik unitsitsineq, nunamik qajannarsisimasunik annertuumik iluarseeqqinneq, nunamik allannguinissaq pinngitsoorneqarsinnaatinnagu uumassusillit assigiinngissitaarnerannik taarsiussineq aqqutigalugit




	Inooriaatsit nutaat, ilagalugit innuttaasut ataasiakkaarlugit isumalluutit millisinneqarneri

	– Atuinikinnerusumik inooriaaseqarnerit

– Innuttaasut ataasiakkaarlugit atueriaatsit appartinneqarnissai, ilagalugit nunamik ajornerulersitsinngitsumik nerisaqalerneq, soorlu naatitanik tunngaveqarnerusumik nerisaqarneq, aamma appasissumik piujuartitsisumillu tunngavilimmik ineqarneq, angalaneq aamma suliffissuaqarnermi ataqatigiimmik aaqqissuussinerit




	Nunarsuarmi inuit amerliartornerisa sukkassusaat nuulunngortillugu kigaallisinneqarli

	– Nunarsuaq tamakkerlugu inuit amerliartornerat nuulu angungajallugu

– Suiaassutsit akornanni naligiissitaanerup pitsaanerulersinneqarnera aamma ilinniarnermut, kajumissutsimillu ilaqutariit pilersaarusiornermut aamma inuttut atugarissaarnermut pitsaanerusumik periarfissaqalerneq




	Eqqakkat amerlassusaannik annertuumik millisitsineq, ilagalugit plastikit aamma isumalluutinik atueqqinneq

	– Asuliinnartitsinertaqanngitsumik aningaasanik aqutsineq

– Nerisassanik annaasaqarnerup aamma eqqakkat millisinneqarneri, eqqakkanut aamma VVS-imik aqutsinermut ataqatigiimmik aaqqissuussinerit piujuartitsisut, atortunik atueqqinneq aamma atoqqiineq




	Sunniuteqarluarnerusumik isumalluutinik atuineq

	– Tunisassiornermi ataqatigiimmik aaqqissuussinerit appasissumik atortulersukkat aamma isumalluutinik aqutsineq

– Nerisassanik, ipaguannik, uumaassusilinnit nukissamik aamma atortussiassanik allanik tunisassiornermi ataqatigiimmik aaqqissuussinerit appasissumik aniatitsisut aamma nunamik, nukissamik, imermik aamma atortussanik allanik sunniuteqarluartumik atuisut amerlineri




	Pinngortitami atuineq avatangiisinut ajoqusiinnginnerusoq

	– Nunamik piujuartitsisumik aqutsineq




(Pissarsiffik: IPBES, 2019)


Ataatsimiinneq 1

Apeqqutit

Uumassusillit assigiinngissitaarnerannik annaasaqarneq – Suna annaaneqarsinnaava?

Uumassusillit assigiinngissitaarnerisa annaaneqarnissaanut qanoq aarleritigaat?

• Aarlerisorujussuuvunga

• Ingasanngitsumik aarlerivunga

• Aarlerinngilanga

• Naluara / Akissuteqarusunngilanga

Oqaaseqaatit erseqqissakkit, illit isummat malillugu, uumassusillit assigiinngissitaarnerisa kinguariarnerisa unitsinneqarnissaannut pissutaasut pingaarnerpaat

• Uanga isumaqarpunga uumassusillit assigiinngissitaarnerat kusanartuusut

• Uanga isumaqarpunga uumassusillit assigiinngissitaarnerat ataannarnissamut pisinnaatitaaffeqartut

• Uumassusillit assigiinngissitaarnerat nerisaqarnitsinnut pisariaqartikkigut

• Uanga isumaqarpunga uumassusillit assigiinngissitaarnerat silap pissusiata allanngoriartorneranik pakkersimaarinermut aamma naleqqussarnermut pingaaruteqartut

• Uumassusillit assigiinngissitaarnerat aningaasarsiornikkut siuariartornissamut pisariaqartikkigut

• Qulaani allassimasut tamakkerlugit

Sooq?

Aningaasarsiornikkut siuariartornerup aamma uumassusillit assigiinngissitaarnerannik pinngortitamilu pissuseqatigiit ataqatigiissut illersorneqarnissaata akornanni akerleriinneqalerpat, illit isumannit sorleq siulliunneqassava?

• Uumassusillit assigiinngissitaarnerannik pinngortitamilu pissuseqatigiit ataqatigiissunik illersuineq aamma piujuartitsisumik atuineq

• Uumassusillit assigiinngissitaarnerannik pinngortitamilu pissuseqatigiit ataqatigiissut illersorneqarnerisa aamma aningaasarsiornikkut siuariartornerup akornanni oqimaaqatigiitsitsineq

• Aningaasarsiornikkut siuariartorneq

Sooq?

Qanoq uumassusillit assigiinngissitaarnerisa atatiinnarnissaannut akisussaaffik, nunat uumassusillit assigiinngissitaarnerannik pisuut aamma nunat aningaasarsiornikkut pisuut akornanni avinneqassava?

• Nunani siuarsarniakkani uumassusillit assigiinngissitaarnerisa atatiinnarnissaannut, nunat pisuut akiliisariaqarput

• Nunani siuarsarniakkani uumassusillit assigiinngissitaarnerat atatiinnarnissaannut nunarsuarmiut tamakkerlutik akisussaapput

• Uumassusillit assigiinngissitaarnerisa atatiinnarnissaannut nunat pineqartut nammineerlutik akisussaapput

• Suliffeqarfiit nunani pisuuneersut, atortussanik sumiiffinnit uumassusillit assigiinngisitaartunik pisuunit atuisut akisussaaffimmik tigusisariaqarput

• Namminersortut ingerlatarisaqarfiat

Sooq?

Oqallinneq: Qanoq uumassusillit assigiinngissitaarnerisa annaaneranut toqqaannartumik pissutsit akiussavagut?

Naleqquffiini, nammineq nangikkit:

• Sumiiffiit illersorneqartut amerlanerit qulakkeerneqarlik ima …

• Uumassusillit nungutaaqqajaasut illersorneqarlit ima …

• Nunat piisattut tapersersorneqarlit ima …

• Uumassusillit assigiinngissitaarnerat pillugu isumaliutiginninnerit immikkoortortanut politikinut aamma pilersaarutinut naleqquttunut ilanngunneqarlit

• Uumassusillit assigiinngissitaarnerannik ajoqusiisut, pissusilersornerannik allannguisoqarli

• Allat:

Oqallinneq: Qanoq uumassusillit assigiinngissitaarnerisa annaaneranut toqqaannanngitsumik pissutsit akiussavagut?

Naleqquffiini, nammineq nangikkit:

• Piujuartitsinerusumik aningaasarsiorneq qulakkeerneqarli ima …

• Inatsisilerineq aamma kajumissaarinerit pitsaanngitsut allanngortinneqarlit ima …

• Nunalerinermik immikkoortoqarfik malittarisaliuunneqarli taamaalilluni uumassusillit assigiinngisitaarnerannut ajoqusiinnginneroqqullugu

• Allat:

“1900-kkunniilli ulloq manna tikillugu miluumasut sukkatsikkiartortumik nungukkiartornerisa procentinngorlugu annertussusaat, marloriaatinngorsimavoq, 1800-kkunnit 1900-kkunnut procentinngorlugu annertussusaannut naleqqiullugu”


Ataatsimiinneq 2

Uumassusillit assigiinngissitaarnerat pillugu nunarsuaq tamakkerlugu anguniakkat


Ataatsimiinneq 2

Uumassusillit assigiinngissitaarnerat pillugu nunarsuaq tamakkerlugu anguniakkat

Uumassusillit Assigiinngiiaartuunissaat pillugu Isumaqatigiissut (CBD) pillugu

CBD nunarsuarmi naalagaaffiit qullersaannit 1992-imi, NP-ip Avatangiisit aamma Ineriartorneq pillugu ataatsimeersuarnerani, Rio de Janeiromi, Silap pissusiata allanngoriartornera pillugu Isumaqatigiissummut aamma nunat assigiinngitsut akornanni avatangiisit pillugit uppernarsaatinut pingaarutilinnut, soorlu Pilersaarut 21 (Agenda 21), Riomi Nalunaarummut, Orpippassuit pillugit Nalunaarummut aamma naasuitsunngoriartornerit akiorniarlugit isumaqatigiissutip ineriartortinnissaanut aalajangiinernut ilanngullugu atsiorneqarsimavoq. CBD naalagaaffinnit 195-init aamma EU-mit atsiorneqarsimavoq. Peqataasut tamarmik USA minillugu isumaqatigiilluni aalajangersakkamut atortussanngortitsisimapput.

Isumaqatigiissutip siunertai

Isumaqatigiissutip tamatigoortuunera anguniakkani pingasuni ersersinneqarpoq:

1. Uumassusillit assigiinngissitaartuunerannik eriaginninneq

2. Uumassusillit assigiinngissitaartuunerannik taassungalu atassuteqartunik isumalluutinik piujuartitsisumik atuineq

3. Kingornuttakkanit isumalluutinik atuinermit iluanaarutinik naapertuilluartumik eqqortumillu agguaasseqatigiinneq aamma nunat inoqqaavisa pisinnaatitaaffiinik illersuineq.

Uumassusillit assigiinngissitaartuunerat pillugit oqallinnermi pingaaruteqartunut ilaavoq, kingornuttakkanit atortussanik niuernikkut allatullu atuinermit iluanaarutinik pilersinneqartunik pissarsisinnaaneq agguaasseqatigiissinnaanerlu, soorlu nakorsaasiornikkut nioqqutissanik.

Nunarsuarmi uumassusillit assigiinngissitaartuunerat nunani siuarsarniakkani nassaassaapput, nunat siuarsarniakkat taakku, nammineq aningaasaqarnermik inuiaqatigiillu siuariartornissaanni isumalluutit atortussatut isigaat. Oqaluttuarisaanermi, naasunit kingornuttakkanik isumalluutit katersorneqartarsimapput, pissarsiffiup nunap ilaata avataani niuernikkut imaluunniit naatitsinermi atorneqartussanngorlugit. Suliffeqarfiit nunanit allaneersut pinngortitami sananeqaatinik ujarlertarsimapput nioqqutissat nutaat ineriartortinniarlugit, soorlu nakorsaatit, aamma taakkua kinguneranik nioqqutissat nutaat akuttunngitsumik tuniniarneqartarsimapput patentinillu imaluunniit allanik tigussaanngitsunik pisinnaatitaaffinnik illersorneqarlutik, nunanut aallerfigineqarsimasunut naleqquttumik iluanaarutissartaqanngitsumik. (Sustaining Life on Earth, SCBD, 2000)

Kingornuttakkanit isumalluutinik iluanaarutinik agguaasseqatigiinneq

Isumaqatigiissutip akueraa, nunat nammineq kingornuttakkanik isumalluutinut pigisaminnut kisermaassisumik pisinnaatitaaffeqarnerat, taakkulu akeqanngitsumik pissarsiarineqarsinnaanerannut agguaasseqatigiissinnaanermullu taarsiullugit, nunamit tunniussisumit paasissutissinneqareerluni akuersissuteqarnerup aamma iluanaarutissat pillugit paaseqatigiilluni isumaqatigiissuteqarnerup kingorna, tunniunneqarnissaat. Iluanaarutissat taakku pinngortitami avatangiisinut tapiissutitut atorneqarnissaat siunertarineqarpoq, illersuinissamut siunertaqartumik isumalluutit pissarsiarineqarsimasut atornerisigut.

Kingornuttakkanit isumalluutinit iluanaarutit pilersinneqartut naleqquttumik agguagarsiassat qulakkeerniarlugit, peqataasut nunat/suliffeqarfiit tamakkerlutik, kingornuttakkanik isumalluutinik nunanit allanit piiaasut pisussaasut kingornuttakkanit isumalluutinit taakkuninnga iluanaarutit agguaatissallugit isumaqatigiissimapput. Isumaqatigiissut taanna taaneqartarpoq Nagoyami ileqqulersuutissat allattorsimaffiat, aamma CBD-p ataani isumaqatigiissutaavoq.

Taamatut ilungersortoqaraluartoq, nalilersuinerit ersersippaat uumassusillit assigiinngisitaarnerannut pitsaasumik sunniutit annikitsuinnaasut, soorlu IPBES-ip Nunarsuaq tamakkerlugu Nalilersuinermi Nalunaarusiaani allaaserineqarsimasoq.

Nunarsuaq tamakkerlugu Uumassusillit assigiinngissitaarnerannut 2010-mit 2020-mut anguniakkat

2010-mi Naalagaaffiit atsiorsimasut 196-it iliuusissanut killigititaq siuarsagaq akueraat, ilagalugit uumassusillit assigiinngissitaarnerannut anguniakkat 20-t (Aichimi anguniakkatut taaneqartartut). Boksi 5-i iliuusissatut pilersaarutinik ataatsimut isiginninnermik takussutissiivoq.

Anguniakkanut pilertortumik ilitsersuutit nassaarineqarsinnaapput uani: https://www.cbd.int/doc/strategic-plan/targets/compilation-quick-guide-en.pdf.

Iliuusissatut pilersaarutip taassumalu Aichimi Uumassusillit assigiinngissitaartuunerannut anguniakkat atuutsilernissaanut killiffik

Iliuusissatut pilersaarut taassumalu uumassusillit assigiinngissitaartuunerannut anguniakkat 20-t, piffissaq 2020-mi naassaaq, aamma Nalilersuinermi Nalunaarusiami anguniakkat anguneqanngeqisut ersersinneqarpoq. (Takussutissiaq 4).

Anguniakkat, angusaqarluarfiunerpaasimasut tassaapput anguniakkat, anguniakkanik uuttorneqarsinnaasunik ersarissumik nalunaaruteqartut aamma nunat akisussaaffinnik eqqortitsinerannik qulakkeerinniffiusut. Taamaattoq, ilisimatusarnermi aamma ersersinneqarsimavoq kisitsimmik ataatsimik anguniagaqarneq paatsiveerussaataasinnaasoq:

IPBES-imit naliliineq “PITSAASOQ” anguniakkatut 11.1-sut aamma 11.2-tut (takuuk Takussutissiaq 4) taamaallaat oqariartuuteqarpoq, nunarsuaq tamakkerlugu nunap qaavata 17 %-ia aamma imaani sumiiffiit 10 %-ii sumiiffittut illersorneqartutut toqqarneqarsimasut. Taamaattoq, nunami sumiiffiit illersukkat pingajorarterutaat sinnilaarlugu naammanngitsumik illersuineq aamma aqutsineq pissutaalluni ajornerulersimasut uppernarsaatissaqarpoq. Orpippassuarnik illersukkanik inatsisinik unioqqutsitsisumik killuinerit annermik ajornartorsiutaasarput, imaani illersugaasuni inatsisinik unioqqutsitsisumik aalisarnerit aamma nunani illersugaasuni nunalerineq, tassanilu uumasuutit uumasunik nujuartanik ivigartorfinnik unammillernerat. Sumiiffiit illersorneqartut iluanni piujuartitsinngitsumik ingerlatsinerit aamma pinngortitami isumalluutinik atuinerit, taamaattut akuttunngitsumik piitsuussusermut, akerleriinnernut, naalakkersuinermi aaqqissuussinernut qajannartunut aamma peqquserlunnikkut iluanaarniartunut annermik attuumassuteqartarput.

Akerlianik, anguniakkat tamatigoornerusut, ingerlatsinermut samminerusut aamma tigussaannginnerusut annikitsuinnarmik angusaqarfiusimapput imaluunniit siuariarfiusimanngillat. Taakkununnga ilaapput anguniakkat, uumassusillit assigiinngissitaarnerannut tunngaviusumik pissutaasunik sammisaqartut, taamaalillutillu inuiaqatigiinni pissutsinut itinerusunut sammitinneqartut, soorlu atuinermut aamma nioqqutissiornerup aaqqissugaaneranut tapersiissutinillu pitsaanngitsunik piiaanermut – pissutsit Nunarsuaq tamakkerlugu Nalilersuinermi Nalunaarusiap iliuuseqarfigineqartussatut pingaarutilittut naliliiffigisai.

BOKSI 2


Aichimi Anguniakkat: Takorluukkat, suliassat, iliuusissatut anguniakkat aamma uumassusillit assigiinngissitaarnerannut Iliuusissatut Pilersaarutip anguniagai, 2011 – 2020

TAKORLUUKKAT

Pinngortitaq ataqqillugu inuuneq

2050-mi uumassusillit assigiinngissitaartut pingaartinneqassapput, atatiinnarneqassapput, pilerseqqinneqassapput aamma isumatusaartumik atorneqassapput, pinngortitami pissuseqatigiit ataqatigiissunit isumalluutit atatiinnarneqassapput, nunarsuaq peqqissoq atatiinnarneqassaaq aamma inunnut tamanut iluaqutit pingaarutillit tunniunneqassapput.

SULIASSAT

Uumassusillit assigiinngissitaarnerannik annaasaqarneq unitsinniarlugu sunniuteqarluartumik nukinginnartumillu iliuuseqarneq, qulakkeerniarlugu 2020-mi pinngortitami pissuseqatigiit ataqatigiissut akiuussinnaanerat aamma isumalluutinik ingerlaavartumik tunniussisinnaanerat, taamaalillutik nunarsuarmi uumassusillit assigiinngissitaartut aamma inuit inuulluataarnerannut aamma piitsuussutsip nungutitaanisaanut tuniseqataanerup isumannaarneqarnissaa. Tamanna qulakkeerniarlugu, uumassusillit assigiinngissitaarnerannik tamaviaartitsinerit millisinneqarput, pinngortitami pissuseqatigiit ataqatigiissut pilerseqqinneqarput, uumassusilinnit isumalluutit piujuartitsisumik atorneqarput aamma kingornuttakkanit isumalluutinik atuinermit iluanaarutit pilersinneqartut naapertuilluartumik eqqortumillu agguaanneqarput, aningaasaqarnikkut isumalluutit naammattut atorsinnaatinneqarput, naammassisinnaasat pitsanngorsarneqarput, uumassusillit assigiinngissitaarnerat pillugu apeqqutit aamma pingaartitat nalinginnaasunngortinneqarput, politikkit naleqquttut sunniuteqarluartumik atuutsilerneqarput aamma aalajangiisarneq ilisimatusarnikkut aamma mianersortumik tunngavinnut pitsaasunik tunngaveqarput.

Iliuusissatut anguniagaq A: Uumassusillit assigiinngissitaarnerisa naalakkersuisut inuiaqatigiillu akimorlugit nalinginnaasunngortitsinikkut, uumassusillit assigiinngissitaarnerisa annaaneqarnerinut pissutsinik tunngaviusunik aaqqiineq.

Iliuusissatut anguniagaq B: Uumassusillit assigiinngissitaarnerannik toqqaannartumik tamaviaartitsinernik millisitsineq aamma piujuartitsisumik atuinermik siuarsaaneq.

Iliuusissatut anguniagaq C: Uumassusillit assigiinngissitaarnerisa inissisimanerannik pitsanngortitsineq, pinngortitami pissuseqatigiit ataqatigiissunik, uumassusilinnik aamma kingornuttakkanik assigiinngissitaarnerannik illersuinikkut.

Iliuusissatut anguniagaq D: Uumassusilinnit assigiinngisitaartunit aamma pinngortitami pissuseqatigiinnit ataqatigiissunit isumalluutinit iluaqutinik pitsanngortitsineq.

Iliuusissatut anguniagaq E: Atortuulersitsinermik, peqataatitsilluni pilersaarusiorneq, ilisimasanik aqutsineq aamma ineriartortitsineq aqqutigalugu piginnaasanik.

Aichimi Uumassusillit assigiinngissitaarnerannut anguniakkanik ataatsimut isiginninneq

Takussutissiaq 4. IPBES-ip Aichimi Anguniakkanik naliliinera (Pissarsiffik: IPBES, 2019)



Pinngortitamut inunnullu nunarsuaq tamakkerlugu isumaqatigiissut nutaaq

Nunat assigiinngitsut akornanni isumaqatiginninniarnerit maannakkut sumut sammippat?

1. Tamat tikillugit, 2020-p kingorna killissarititat aaqqissuunneqassasut aamma Piujuartitsisumik Ineriartornermut taassumalu Piujuartitsisumik Ineriartornermut Anguniagaanut (SDG-it) Pilersaarut 2030-mut ilanngullugit, akuerineqassasut paasinnittoqarpasippoq (https://sustainabledevelopment.un.org/post2015/transformingourworld.

2. Maannakkut 2050-imut Takorluukkat ingerlatiinnarneqarnissaat tapersersorneqarpasipput, Pinngortitaq ataqqillugu inuuneq.

3. Tamanit isumaqatigineqarpoq anguniakkat nutaat maannakkut anguniakkanit angusaqarluarniartuunerat appasinnerussanngitsoq. Siunnersuutigineqarsimasut assigiinngitsut oqallisigineqarput:

a. Aichimi Anguniakkat amerlanersaat anguneqarsimannginnerat pissutaalluni (Takussutissiaq 4), ukiunut qulikkaanut tulliuttunut Aichimi Anguniakkat ingerlatseqqinnissaat ilimanarluinnarpoq.

b. Taamaattoq, amerlasuunit pisariaqartinneqartutut oqaatigineqarpoq ‘allannguisumik allanngortitsisoqarnissaa’ – oqariartaaseq, suliap ingerlanerani oqariartaaserineqalereersimasoq – pisarnermit allaanerusumik nutaaliortumik eqqarsarneq pisariaqartinneqarpoq. Saniatigut, Aichimi Anguniakkat amerlasuut suliap ingerlaneranut sammisuupput amerlanngitsunik naatsorsorneqarsinnaasunik suliat kinguneqarlutik aamma inerneqarlutik.

c. Anguniakkat tungaannut ingerlasoqarnissaa aamma tunngavilersorneqarpoq, SMART-iunerusumik (Specific (Aalajangersimasoq), Measurable (Uuttorneqarsinnaasoq), Attainable (Anguneqarsinnaasoq), Realistic (Piviusorsiortoq) aamma Time-bound (Aalajangersimasumik piffissaligaq).

Ataani takuneqarsinnaapput sammisat qinerneqarsimasut ilaat killissarititamut nutaamut suliap ingerlanerani oqallisigineqarsinnaasut:

Nunami imaanilu sumiiffiit illersorneqartut

2020-mut Aichimi Anguniakkat amerlanngitsut akornanni Anguniagaq 11 siuariarfiusimavoq, tassaasoq nunami aamma imaani sumiiffiit illersorneqartut 17 %-imik aamma 10 %-imik annertusineqarnissaat, taama tulleriillutik.

Taamaattoq, anguniagaq taanna amerlasuunit naammanngitsumik angusaqarluarniartutut misigineqarsimavoq, uumassusillit assigiinngissitaarnerannik annaasaqarnerup unitsinneqarnissaanut pisariaqartinneqartut ataatsimut isigalugit eqqarsaatigissagaanni.

Qanittukkut ilisimatusarnikkut saqqummersitaq “Pinngortitamut Nunarsuaq tamakkerlugu Isumaqatigiissut: Tunngavinnut, pisunut pingaartunut aamma anguniakkanut missingersuutit“ (https://advances.sciencemag.org/content/5/4/eaaw2869/tab-pdf) Nunarsuup nunataasa 50 %-ii tikillugit illersugaasutut immikkoortinneqarnissaannik siunnersuuteqarput, Parisimi Isumaqatigiissummi anguniakkat, ilutigalugu uumassusillit nungukkiartornerisa procentinngorlugu annertussusaannik millisitsineq anguniaraanni. Sumiiffinnut taakkununnga ilaassapput pinngortitami suussutsit soorlu, kiattup orpippassui, qeriuaannartup masarsui, nunat issuusut, qangarsuaanit ivigaqarfiit aamma issittumi kiattumilu orpippassuit, gassinik silaannarmik kissakkiartortitsisartunik annertuunik sillimmataannik toqqortaqartut, massalu uumassusillit assigiinngissitaarnerannik pisuujusut.

Taamaattoq, sumiiffiit illersugaasut, taamaallaat uumassusillit assigiinngissitaarnerannut sumiiffiit pingaarutilinnik amerlanngitsunik ilaqarput aamma sunniuteqarluartumik annerusumik aqunneqanngillat (takuuk qulaaniittoq). Nunat allanngutsaaliukkat nunap isikkuata alianaatsup aamma qorlortut eqqaanni inissisimasut, annerusumik tassaanngillat, uumassusillit assigiinngissitaarnerisa nungoratarsinnaanerusut imaluunniit malussarinnerusut inissisimaffigisaat.

Tamanna pillugu, pissutissaqarluarpoq 2030-p kingorna sumiiffinnut illersukkanut angusassanik angusaqarluarniartunik nutaanik aalajangiinissaq – ilagalugit iluaqutit silap pissusiata allanngoriartorneranut pakkersimaarnermi aamma naleqqussarnermi sumiiffiit illersugaasut tunniussinnaasaat.

Illersuinissamut nunaminertanik immikkoortitsinissamut unammillernartut annertunersaat tassaavoq, nunarsuarmi inuit amerliartortut nerisassaqartinniarlugit, nunamik imaanilu tunisassiornermut atorneqartussanik pisariaqartitsinerup annertusiartuinnarnera.

Pinngortitami pissuseqatigiit ataqatigiissut sunniutaat

Nunat uumassusillit assigiinngissitaarnerannik pisuut, akuttunngitsumik tassaasarput nunat siuarsagassat annertuumik piitsoqarfiusut aamma amerliartupiloortunik innuttallit, pinngortitami isumalluutinut aamma uumassusillit assigiinngissitaarnerannut annertuumik tamaviaartitsinermik kinguneqartut. Taamaattoq, inuit nunanit pisuuneersut aamma pinngortitami pissuseqatigiinnut ataqatigiissunut sunniuteqartarput, nunani siuarsagassani uumassusillit assigiinngissitaarnerannut ajoqutaasumik, nerisassanik, atisanik, elektronikkinik il. il. atuinerput aqqutigalugu.

Suliffeqarfinnik uumassusillit assigiinngissitaarnerat pillugu suliniummut peqataatitsineq

Suliffeqarfiit aamma namminersortut suliassaqarfiisa, uumassusillit assigiinngissitaarnerannik illersuinermi akisussaaffii assigiinngitsuupput. Suliffeqarfiit nioqqutissiortuupput aamma teknologiinut avatangiisinik mianersuussisunut atorluarsinnaasunut aningaasaliisuupput, kisianni aamma uumassusillit assigiinngissitaarnerannut suliffissuaqarnermi ingerlatat aamma niuernermi aalajangiisarnerit aqqutigalugit annerusumik ajoqusiisarput.

Saniatigut, suliffeqarfiit aamma pinngortitami pissuseqatigiit ataqatigiinnik isumalluutinit taakkulu ataanni uumassusillit assigiinngissitaartuunerinit sunnerneqartarput aamma pisariaqartitsipput. Suliffissuarnut, pinngortitami pissuseqatigiinnut ataqatigiissunut toqqaannartumik pisariaqartitsisunut assersuutigineqarsinnaasut tassaapput orpippassuarnik atuineq, aalisarneq, nunalerineq aamma pinngortitami takornariartitsineq.

Suliffeqarfeqarnermik suliassaqarfik, aningaasaqarnerup piujuartitsinerusumik ineriartornissaanut peqataavoq pingaarutilik, aamma taamaammat uumassusillit assigiinngissitaarnerisa atatinneqarnissaannut aamma piujuartitsisumik atorneqarnissaannut niuernermik tunngaveqartunik sakkunik pilersitsinermut iluarsiissutinut ilaavoq.

Apeqqutit pingaarutillit, Pinngortitamut Inunnullu Isumaqatigiissutip Nutaap angujartuaarneqarnerani nunanit aamma soqutigisaqaqatigiinnit allanit suussusersineqareersimasut

• Anguniakkat nutaat qanoq, qanorlu annertutigisumik Aichimi Anguniakkanut naleqqiutissappat?

• Aichimi Anguniakkat eqqortunik ilaqartut isumaqatigigaanni, ilagalugit anguniakkat nutaat, taakku pyramidemik suleriaaseq aqqutigalugu anguniakkanik, iliuusissanik qaleriinnik aamma 2030-mut suliassanik ataatsimoortunik tapersersuisut aallartitsinermi piumasaqaatinik ilaqartut, taava aaqqissuunneqassappat? (Takussutissiaq 5)

• Qanoq anguniakkat nutaat, nuna tamakkerlugu aamma nunap ilaanut anguniakkanut aalajangersimasunut naleqqussarneqarsimasunut inissaqartitsissappat?

• Qanoq anguniakkat nutaat, anguniakkat anguneqarnissaannut aningaasartuutinik aqutsisoqassava aamma kikkut akiliissappat – ilagalugit nunat siuarsimasut nunallu siuarsarniakkat akornanni akisussaaffiit assigiinngisitaartut?

• Anguniakkat assigiinngissitaartut nakkutilliinermut suna suliamut ingerlatsinerussava?

• 2020-p kingorna killissarititaasut, Parisimi Isumaqatigiissummut-assingusumik ataqatigiimmik aaqqissuussinermik, inuiaqatigiinnit aalajangerneqartunit tapersiissutinit aalajangersimasumik pisartunik, piffissap ingerlanerani angusaqarluarneruleriartortunik aamma aalajangersimasumik pisartumik nalilersuiffigineqartunik (“angusaqarluarniartumik ingerlatsineq”) ilaqassappat?

• Qanoq anguniakkat nutaat, nunarsuaq tamakkerlugu anguniakkanut allanut naleqqussarneqassappat, ilagalugit Parisimi Isumaqatigiissutip ataani aamma Piujuartitsisumik Ineriartornermut Anguniakkat (SDG-it)?

2020-p kingorna uumassusillit assigiinngissitaarnerannut killissarititat ilaat

Takussutissiaq 5. 2020-p kingorna uumassusillit assigiinngissitaarnerannut killissarititat ilaat. (Pissarsiffik: Discussion paper ‘Key Elements and Innovations for the CBD’s Post-2020 Biodiversity Framework: A Collaborative Discussion Piece’ 2019. https://www.cbd.int/doc/strategic-plan/Post2020/postsbi/birdlife2.pdf)


Piujuartitsisumik Ineriartornermut Anguniakkat aamma Uumassusillit assigiinngissitaarnerat pillugu anguniakkat nutaat

Pinngortitamut isumaqatigiissut nutaaq Uumassusillit assigiinngiiaartuunissaat pillugu Isumaqatigiissutaannaanngilaq (CBD).

Uumassusillit assigiinngissitaarnerisa aamma pinngortitami pissuseqatigiit ataqatigiissut pingaassusaat aamma atuuffii, NP-ip Piujuartitsisumik Ineriartornermut Anguniagaat (SDG-it), taakkulu anguniagaat akimorlugit tamanit ersersinneqarput, toqqaannartumik toqqaannanngitsumillu. Uumassusillit assigiinngissitaarnerisa aamma pinngortitami pissuseqatigiit ataqatigiissut atuuffii annerusumik toqqaannartumik Piujuartitsisumik Ineriartornermut Anguniagaanni (SDG) 14-imi (erngup iluani uumassusillit), aamma Piujuartitsisumik Ineriartornermut Anguniagaanni (SDG) 15-imi (nunami uumassusillit) ersersinneqarput.

Uumassusillit assigiinngissitaarnerat aamma pinngortitami pissuseqatigiit ataqatigiissut peqqissut piujuartitsisumik ineriartortitsinermut pingaaruteqaqimmata, IPBES-ip nunarsuaq tamakkerlugu nalilersuinermut nalunaarusiaa, maannakkut pinngortitamut pitsaanngitsumik ineriartornerit, Piujuartitsisumik Ineriartornermut Anguniakkat (SDG) piitsuussutsimut, kaannermut, peqqissutsimut, imermut, illoqarfinnut, silap pissusianut, imaanut aamma nunamut attuumassuteqartunut anguniakkat nalilersuiffigineqartut 80 %-ip tungaanut siuariartornerinik (44-suunit 35-t) akornusersuissasut siulittuivoq.

Ataatsimiinneq 2

Apeqqutit

Uumassusillit assigiinngissitaarnerat pillugu nunarsuaq tamakkerlugu anguniakkat

Pinngortitamut Inunnullu Isumaqatigiissut nutaaq qanoq angusaqarluarniartigissava?

• Iliuusissatut pilersaarummit pioreersumit aamma Aichimi Uumassusillit assigiinngissitaarnerat pillugu Anguniakkanit angusaqarluannginnerussaaq

• Ullumikkut angusaqarluarniarnerup killiffiata assigissavaa

• Angusaqarluarnerujussuussaaq

Sooq?

Nunarsuaq tamakkerlugu Isumaqatigiissut nutaaq qanoq ittunik anguniagaqassava?

Periarfissat illit pingaarnerpaatitatit qinikkit

• Aichimi Uumassusillit assigiinngissitaartuunerannut Anguniakkat pioreersut annerusumik minnerusumilluunniit assigissavaat

• Annertunerujussuarmik tigussaassapput aamma uuttorneqarsinnaassapput

• Uumassusillit assigiinngissitaartuunerat eqqarsaatigalugu nunarsuup/nunap ilaanut agguataarneqassapput

• Aalajangersimasumik piffissaligaassapput

• Inatsisitigut pituttorsimasuussapput

Allanik siunnersuutissaqarpa?

Nunanut illersugaasunut nunarsuaq tamakkerlugu suna anguniagaassava?

• Killiffiit allanngoratik taamaaginnarlit (nunat tamakkerlutik aamma imeqarfiit tarajuunngitsut 17%-it)

• Sumiiffiit illersugaasut 2030-mi marloriaa-tinngortinneqartariaqarput

• 2030-mi nunap tamakkerluni 50 %-ia illersugaalertariaqarpoq

• Anguniakkat nunarsuup/nunap ilaani uumassusillit assigiinngissitaarnerisa qanoq issusaannik ersersitsisariaqarput

Allanik siunnersuutissaqarpa?

Nunanut siuarsimasunut anguniagaqartariaqarpa (aamma nuna tamakkerlugu anguniakkanik malittarinnittoqartariaqarpa), nunani siuarsagassani pinngortitami pissuseqatigiinnut sunniutaannik millisitsiniarluni?

• Aap

• Naagga

[image: Image] Ataatsimiinneq 2-mut apersuinermik immersugassamut digitalimut innersuussissut
https://nmrnr.wufoo.com/forms/z1ltyqof1rs20xi/

Anguniagaq qanoq ittoq – taamaattoqassappat – piujuartitsisumik atuineq aamma tunisassiorneq aaqqiiffiginiarlugit innersuussissutigineqassava?

Periarfissat illit pingaarnerpaatitatit qinikkit

• Aichimi Uumassusillit assigiinngissitaartuunerannut Anguniakkat pioreersut taamaaginnarlit (piujuartitsisumik tunisassiornermut aamma atuinermut pilersaarutinik ineriartortitsisoqarli)

• Anguniakkat erseqqarissunik, uuttorneqarsinnaasunik aamma piviusorpaluttunik oqaasertalersorneqarlit

• Anguniagaq, pitsaassutsimik imaluunniit annertussutsinik aallaaveqarpat, nunamut immikkuullarissuusariaqarpoq

Allanik siunnersuutissaqarpa?

Qanoq ililluta qulakkiissavarput suliffeqarfiit pinngortitamut tuniseqataanissaat?

Periarfissat illit pingaarnerpaatitatit qinikkit

• Suliffeqarfiit iluarsiissummut pinerit tamaasa ilaasariaqarput

• Suliffeqarfiit pinngortitamut tuniseqataanissaat qulakkeerniarlugu, nunarsuaq tamakkerlugu anguniagaqartariaqarpoq

• Suliffeqarfinni pilersaarutit aamma iliuusissat uumassusillit assigiinngissitaarnerannik aamma pinngortitami pissuseqatigiit ataqatigiissut illersorneqarnissaannik ilaqartariaqarput

• Inatsisilerineq aqqutigalugu, suliffeqarfinnut uumassusillit assigiinngissitaarnerannik aamma pinngortitami pissuseqatigiit ataqatigiissut illersorneqarnissaannik malittarisassaliuussinikkut

Allanik siunnersuutissaqarpa?

Nioqqutissanut uumassusillit assigiinngisitaarnerannut aamma pinngortitami pissuseqatigiit ataqatigiissunut ajoqusiisinnaasunut akileraaruteqartariaqarpa?

• Aap

• Naagga

Qinersisinnaasuuguit, uumassusillit assigiinngissitaarnerinut tassungalu attuumassuteqartunut tamanut illit suna salliutissagaluarpigit?

• ….

• ….

Sooq?

“1800-kkunniilli timmissat sukkatsikkiartortumik nungukkiartornerisa procentinngorlugu annertussusaat, pingasoriaatinngorsimavoq”


Ataatsimiinneq 3

Inuusuttut peqataanerat aamma akisussaaffiat


Ataatsimiinneq 3

Inuusuttut peqataanerat aamma akisussaaffiat

Peqataaneq aamma inuusuttut pimoorussinerat

Uumassusillit assigiinngissitaarnerat pillugu Isumaqatigiissutsip immikkuullarissusaa ataaseq tassaavoq, suliniaqatigiiffinnik naalakkersuisutiguunngitsunik (NGO) peqataasunut akuersilluni ammanera, ilagalugit inuusuttut eqimattakkaat, nunap inoqqaavi aamma suliniaqatigiiffiit naalakkersuisutiguunngitsut. Peqataatitsinerup taassuma qulakkeertarpaa, annertunerusumik ammasumik ingerlatsineq atortussanngortitsinerullu naalakkersuisunit kisimi anguneqarsinnaannginneranik paasinninneruvoq, kisianni inuiaqatigiinni suliniaqatigiiffinnik aamma suliffeqarfinnik peqateqarnissaq aamma pisiortornissaq pisariaqartoq.

Nunarsuaq tamakkerlugu Inuusuttut Uumassusillit assigiinngissitaarnerat pillugu Attaveqarfiat (GYBN) tassaavoq, nunat assigiinngitsut akornanni inuusuttut suliniaqatigiiffiisa aamma inuit ataasiakkaat suliamik pimoorussisut attaveqarfiat. GYBN 300-t missaanni suliniaqatigiiffinnik ilaasortaqarpoq, nunarsuaq tamakkerlugu nunanit 140-nit ilaasortat katillugit 600.000-it missaat sinnerlugit sullissisoq. GYBN eqimattakkaat annersaraat, ataatsimeersuarnerup nalaani isumaqatiginninniarnerni inuusuttut sinnerlugit sullissisoq, inuusuttullu isumaannik siunertarisaannillu politikikkut sulinermut apuussisoq aamma inuusuttut iliuuseqarnissaannut piginnaatitsisoq.

Aamma takuuk GYBN-ip nittartagaa: https://www.gybn.org/about-gybn


Ataatsimiinneq 3

Apeqqutit

Inuusuttut peqataanerat aamma akisussaaffiat

Piujuartitsinerusumik atuissallutit piumassavit (assersuutigalugu neqimik annikinnerusumik nerisaqarlutit, atisanik ikinnerusunik pisiaqarlutit, nioqqutissat pisiarisartakkavit pilerfiannik misissuillutit aamma periarfissanik naapertuilluarnerusunik piujuartitsisunillu pisillutit)?

• Aap

• Naagga

Gassinik silaannarmik kissakkiartortitsisartunik illit aniatitsinerit millisikkumassaviuk, timmisartukkut angalanivit ikilisinneri aqqutigalugit?

• Aap

• Naagga

Timmisartunik angalanernut akiliinerulissallutit piumassavit, saniatigut aningaasat angalanerpit CO2-mik aniatitsineranut taarsiullugit atorneqassappata?

• Aap

• Naagga

Eqqarsaatigaajuk, inuusuttut Pinngortitamut Inunnullu Isumaqatigiissutip nutaap atuutsilerneqarnissaanut pingaartumik atuuffeqarlutik inissisimanersut?

• Aap

• Naagga

Sooq?

Pinngortitamut Inunnullu Isumaqatigiissutip nutaamik atortussanngortitsinermut inuusuttut tuniseqataasinnaanerannik qulakkeerinnittumik ingerlatsineq pillugu Naalakkersuisut aalajangissappat?

• Aap

• Naagga

Sooq?

Immikkoortut tulliuttut, illit naapertuilluarnerusumik aamma piujuartitsisumik atuinissannut qanoq ilillutik ikiorsinnaavaatsit?

• Naalakkersuisut:

• Suliffeqarfiit:

• Suliniaqatigiiffinnik naalakkersuisutiguunngitsunik (NGO-t):

• Ilisimatusartut:

• Tusagassiortut:

[image: Image] Ataatsimiinneq 3-mut apersuinermik immersugassamut digitalimut innersuussissut

“1800-kkunniilli paarngortut sukkatsikkiartortumik nungukkiartornerisa procentinngorlugu annertussusaat, uumassusillit 100-kkaarlugit nuulumit ataaseq angusimavaat”


Ataatsimiinneq 4

Uumassusillit assigiinngissitaarnerisa aamma silap pissusiata allanngoriartornerata akornanni ataqatigiinneq

Ataatsimiinneq 4

Uumassusillit assigiinngissitaarnerisa aamma silap pissusiata allanngoriartornerata akornanni ataqatigiinneq

Silap pissusiata allanngoriartornera, uumassusillit assigiinngissitaarnerannik annaasaqarnermit, annertunerujussuarmik soqutigineqarsimavoq. Ilaatigut oqaatigineqartarpoq, uumassusillit assigiinngissitaarnerannik soqutiginninneq, tassaasoq ‘inuulluarniut’ aamma silap pissusiata allanngoriartorneranik akiuiniarnermit tunulliunneqartariaqartoq. Taamaattoq, pinngortitamik aserorterineq, silarsuarmiunut silap pissusiata allanngoriartorneratut siooranartigaaq. Uumassusillit assigiinngissitaarnerannik annaasaqarnermik unitsitsineq aamma silap pissusiata allanngoriartorneranik akiuineq, marluullutik piujuartitsisumik ineriartortitsinermut ilaapput pingaarutillit, aamma taamaammat marluullutik Piujuartitsisumik Ineriartornermut Anguniakkat (SDG-it) anguneqarnissaannut pingaaruteqarluinnarput.

Saniatigut, sammisat taakku marluk imminnut qanittumik assigiinngitsutsigut ataqatigiipput:

1. Silap pissusiata allanngoriartornera, uumassusillit assigiinngissitaarnerannut annerpaamik siooranartuuvoq aamma siooranartunut annerpaanut tallimanut allanut (nunami imaanilu pinngortitami uumasoqarfiit aserorterneqarnerinut, uumassusilinnik aamma pinngortitami pissuseqatigiit ataqatigiissunik atuipilunnermut, mingutsitsinermut aamma uumassusillit allameersut inangiillutik siaruaattartut) ilapittuutaavoq. Silap pissusiata allanngoriartornera pillugu Nunat assigiinngitsut akornanni Isummersoqatigiiffiup (IPCC) missingersuutigaa nunarsuaq 2°C-mik kissarnerusoq uumassusilinnut amerlasuunut annertuumik navianartorsiorfiussasoq – aamma kiassutsip nillissutsip ‘taamaallaat’ 1.5°C-imik kissarnerulerneranut naleqqiullugu annertunerujussuarmik navianartorsiorfiussaaq. Assersuutigineqarsinnaavoq, IPCC-i nalilersuivoq, tassa kiassutsip nillissutsip ‘taamaallaat’ 1.5°C-imik kissarnerulernerpat, koraalit ikkanninnguuttut 70 %-ii sinnerlugit tammartinneqassapput, massa 2°C-imik kissarnerulerpat 99 %-it sinnerlugit tammartinneqassasut!

2. Uumassusillit assigiinngissitaarnerat piujuartinniarlugit iliuuserineqartut, silap pissusiata allanngoriartorneranut pakkersimaarinermut aamma naleqqussarnermut aamma ikiuutaasinnaapput.

a. Kiattuni orpippassuarnik passussimanngitsunik annaasaqarnerup aamma nungujartornerup millisinneqarnera tassaavoq tamanut saqqumiinnartumik iluarsiissut tamanut iluaqutaasussaq. Aallaqqaataanit orpippassuit passussimanngitsut tassaapput pinngortitami pissuseqatigiit ataqatigiissut nunami uumassusillit assigiinngissitaarnerannik pisuujunerpaat, massa ilutigalugu kulstoffimik annertussutsinik annertuunik milluaasut aamma toqqorsiviusut. Saniatigut, orpippassuit nunarsuup/nunap ilaani aamma sumiiffimmi erngup kaaviiaarneranut pingaarutilimmik atuuffeqarput, aamma sumiiffimmi silap pissusianut nillorsiisutut sunniuteqarput isugutammik, aalannguunnermik, sialunnik aamma alanngortanik isumannaarinninnikkut.

b. Naleqqussarneq eqqarsaatigalugu, orpippassuit ajoqusersimanngitsut inunnut anorersuarnut, qarsutsinernut aamma ingasattumik silami pisunut allanut, silap pissusiata nikinneranit ajornerulersinneqartunit, oqquiffiupput. Sumiiffinnik illersorneqartunik orpippassuarnik passussimanngitsunik ilalinnik toqqaaneq taamaalilluni pingasoriaammik siunertaqartumik iluaquteqarsinnaavoq, uumassusillit assigiinngissitaarnerisa atatiinnarneqarnerinik, silap pissusiata allanngoriartornerata pakkersimaarneranik aamma naleqqussarnermik.

3. Silap pissusiata allanngoriartorneranik pakkersimaarnermut aamma naleqqussarnermut iliuutsit sukkasuumik angusaqarfiusut ajornaatsumik suliarineqarsinnaapput, uumassusillit assigiinngissitaarnerat pilliutigalugit. Kiannerulernissaa 1.5 imaluunniit 2.0 gradinut killilerniarlugu, CO2-p nunarsuup silaannartaanit sukkatsikkiartortumik peerneqarnissaa pisariaqarpoq. Nutaaliaanerpaamik iliuuserineqarsinnaasoq tassaavoq naatitanik nukissiassanik uumassuseqartunit-nukissamut kulstoffimik tigooraasunik aamma toqqorsisunik (BECCS) naatitsinissaq. Tamanna nunarsuup silaannartaanik CO2-p annertussusaanik millisitsinermut ikiuutaaqataasinnaavoq, kisiannili nunap annertuup naatitsivigineqarnissaa pisariaqartinneqassaaq, tamannalu taamaallaat annikitsuararsuarmik uumassusillit assigiinngisitaartoqassaaq. CO2 tigoorarniarlugu naatitanik assigiinnik ataatsinik naatitsiniarfiit assingusumik assersuutaavoq alla.

Pingaaruteqarpoq maluginiassallugu, naatitsiniarfiit imaluunniit orpippassuit akornusersorneqartut, orpippassuartut aallaqqaataanit, pisoqqatut, passunneqarsimanngitsutut aamma orpeqarfittut annertutigisumik uumassusillit assigiinngissitaarnerannik uumasoqarfiusinnaanngimmata. Orpippassuatoqqat attorneqarsimanngitsut pingaarutilinnik arlalinnik piginnaasaqarput, orpippassuit nutaajunerusut, akornusersorneqartut piginnaasaqarfiginngisaannik. Orpippassuatoqqat orpinnik uumassusilinnik amerlanernik assigiinngitsunik ukiulinnik peqarput, aamma amerlanernik orpinnik uppissimasunik aasunillu imaqarput, kiisalu orpiit siaruarluarsimasunik sorlallit agguaqatigiissillugulu portunerusunik.

Pissutsit taakku tamarmik sumiiffimmi avatangiisit ilusilersorneqarnerinut ikiuutaapput, uumaffinnik annerusumik allanngorarnerusunik, inuussutissat pingaartut ilaannut annerusumik pissarsiffiusut, annerusumik nunamik paqqersaasut aamma silaannalersuisut, iluaqutinillu allanik tunisisut. Taakku akerlianik, sumiiffimmi uumassusillit assigiinngitsut amerlanerusut piuinnarnissaannik siuarsaasinnaapput (https://online.unity.edu/benefits-protecting-old-growth-forests-sustainability-studies/).

Silap pissusiata allanngoriartornera pillugu Isumaqatigiissutip aamma Uumassusillit assigiinngiiaartuunissaat pillugu Isumaqatigiissutip (CBD) akornanni ataqatigiinnerit

Silap pissusiata allanngoriartornerata aamma uumassusillit assigiinngissitaarnerisa qanittumik imminnut ataqatigiinnerisa, pineqartut taakku marluk, suleqatigiinniarluni aamma imminnut ikioqatigiilluni sammineqarnissaat iluaqutaasutut ersersippaat.

Amerlasuut suleqatigiinnermi taamaattumi iluaqutissat tamanut saqqumiinnartutut isigaat, kisianni Isumaqatigiissutit taakku marluusut paasissutissanik avitseqatigiinngitsumik ingerlasarnerat oqaluttuarisaanermi ersersinneqarpoq. Uumassusillit assigiinngissitaarnerannik politikikkut annertunerusumik soqutigineqaleriartornera, Nunarsuaq tamakkerlugu Nalilersuinermi Nalunaarusiaq, taassumalu imminnut ataqatigiinnernik pingaartitsinera pissutaallutik, kiisalu IPCC-p nunarsuaq tamakkerlugu 1.5°C-imik kissatsinnerup sunniutai pillugit immikkut nalunaarusiaq (https://report.ipcc.ch/sr15/pdf/sr15_spm_final.pdf), taakku marluk akornanni qaninnerusumik suleqatigiinnissamut aqqutissiuussisinnaapput.

Pinngortitamut inunnullu isumaqatigiissummut nutaamut anguniakkat nukittuut aamma ersarissumik uuttorneqarsinnaasut, isumaqatigiissutit taakku marluk akornanni aamma silap pissusia pillugu pilersaarutip, pisariaqartitaat suleqatigiinnermi ilanngullugit eqqarsaatigineqarsinnaapput. Tamanna suli ingannerussaaq, anguniakkat taamaattut, nunat anguniakkanik angusiartornerannik nakkutilliinermut ingerlatsinernik malitseqarpata.

Siuariartornermik nakkutilliineq eqqarsaatigalugu, Parisimi Isumaqatigiissut ilinniarfiusinnaavoq. Parisimi Isumaqatigiissummi immikkoortut pingaarnerit tassaapput pingaarnertut anguniagaq, nunarsuaq tamakkerlugu kissatsikkiartornerup agguaqatigiissillugu 2°C-i ataatissagaa, aamma ajornanngippat, 1.5°C-i, nunat tamakkerlutik, nuna tamakkerlugu iliuusissanik aalajangiinissamut, saqqummiussinissamut aamma atortuulersitsinissamut pisussaaffimmik ilallugu. Iliuusissat taakku ingerlaavartumik nukittorsarneqartariaqarput aamma nunat aalajangersimasumik pisartumik siuariartornerminnik nalunaaruteqartassapput.

Ukiut tallimakkaartumik, iliuutsinik nunarsuaq tamakkerlugu killiffimmik nalilersuineq ingerlanneqartariaqarpoq, aamma tamanna tunngavigalugu alloriarfissat tulliuttut suussanersut aalajangerneqartassapput. Uumassusillit assigiinngissitaarnerat pillugu isumaqatigiissutip ataani immikkut amigaatigineqarput, nunat iliuusaannik ingerlaavartumik, iliuutsinik nukittuunik aamma nunarsuaq tamakkerlugu ingerlatsinernut nalilersuinissamut piumasaqaatit. Maannamut nunarpassuit, nunami uumassusillit assigiinngissitaarnerisa qanoq ingerlanerat, nunarsuaq tamakkerlugu ingerlatsinermit nakkutilliiffigineqarnissaa tunuarsimaarfigisimavaat.

Nunami, silap pissusiata allanngoriartornera pillugu inatsisiliorneq, anguniakkanik inatsisitsigut pituttorsimasunik ilallit nunat ilaanni saqqummersinneqarsimapput aamma assingusumik uumassusillit assigiinngissitaarnerat pillugu inatsisiliornermut isumassarsiffiusinnaapput.

Tuniseqataanerit nunami aalajangerneqarsimasut (NDC-it) tassaapput Parisimi Isumaqatigiissummi aamma piffissaq ungasinnerusoq eqqarsaatigalugu anguniakkat anguneqarnissaanut pingaarnersaasut. NDC-it nunat ataasiakkaartut, nuna tamakkerlugu aniatitsinerit millisinneqarnissaanut suliaannik aamma silap pissusiata allanngoriartorneranit sunniutinut naleqqussarnernik saqqummiipput. Parisimi Isumaqatigiissummi (Article 4, paragraph 2 – https://unfccc.int/sites/default/files/english_paris_agreement.pdf) peqataasut tamakkerlutik, kigaatsumik tuniseqataanerit nunami aalajangerneqarsimasut (NDC-it) pillugit, anguniakkaminnik piareersaassasut, paasissutissiissasut aamma atatitsissasut piumasarineqarpoq.

Tuniseqataanerit nunami aalajangerneqarsimasut (NDC-it) tassaapput nuna tamakkerlugu pilersaarutit nammineq aalajangikkat, COP19-imi Warszawami, UNFCCC-mi aalajangikkat ataanni piumasaqaatigineqarsimasut tunngavigalugit suliarineqarsimasut, Parisimi COP 2015-i ukiut marluk sioqqullugit. Taakku politikikkut sakkuupput nukittuut pissutigalugu, nunanut allanut, ministerinut, borgmesterinut aamma suliffeqarfiit pisortaannut kalerrisaarimmata, kulstoffimik atuiffiunngitsumut aamma aningaasaqarnermut qajannaatsumut ikaarsaarneq allartittoq.

Taamaattoq, UNFCCC-mit tuniseqataanerit nunami aalajangerneqarsimasut (NDC-it) uumassusillit assigiinngissitaarnerat, pinngortitaq imaluunniit Aichimi Anguniakkat imaluunniit Piujuartitsisumik Ineriartornermut Anguniakkat (SDG-it) taakkulu imarisaat pillugit ilanngussisoqarnissaanut qinnuteqartoqanngilaq imaluunniit ilitsersuisoqanngilaq.

Taamaakkaluartoq, nunarpassuit pineqartut taakku marluk akornanni ataqatigiinnernik paasinnillutik takutitsisimapput aamma minnerusumik annerusumilluunniit iliuusissanik ilanngussisimapput, silap pissusiata allanngoriartornera kiisalu uumassusillit assigiinngissitaartuunerat, pinngortitamilluunniit illersuinissaq, naleqqussaanermi iliuusissaminni, pakkersimaagassatut anguniakkaminni, aniatitsiffimmilluunniit pingaarnersaata eqqarsaatigineranni, qanorluunniit annertutigisumik pinngortitami pissuseqatigiit ataqatigiissut silap pissusiata allanngoriartorneranut malussaritsigineri pillugit sammisaqartunik.


Ataatsimiinneq 4

Apeqqutit

Uumassusillit assigiinngissitaarnerisa aamma silap pissusiata allanngoriartornerata akornanni ataqatigiinneq

Siunissatsinni inuit inuulluataarnerannut suna ilungersunartumik unammillernarnerpaassasoq isumaqarpit?

• Uumassusillit assigiinngissitaarnerannik annaasaqarneq

• Silap pissusiata allanngoriartornera

• Taakku ilungersunarnerat naleqqatigiipput

• Sammineqartut naleqqiunneqarsinnaanngillat

• Pissutsit toqqaannartut imaluunniit toqqaannanngitsut, uumassusillit assigiinngissitaarnerannik annaasaqarnermut aamma silap pissusiata allanngoriartorneranut pissutaasut

• Unammillernartut allat?

Iliuutsit suut iliuuserineqartariaqarpat, silap pissusiata allanngoriartornerata akiorniarneqarnera aamma uumassusillit assigiinngissitaartuunerisa illersorniarnerisa siuariartornissaat anguniarlugu?

Periarfissat pingasut qinikkit, illit pingaarnerpaatitatit

• Silap pissusia pillugu soqutigisat, politikkinut (nunalerinermut, angallannermut, nukissiornermut il. il.) naleqquttunut aamma nuna tamakkerlugu uumassusillit assigiinngissitaarnerat pillugu pilersaarutinut politikkinullu ilanngunneqartariaqarput

• Uumassusillit assigiinngissitaartuunerat pillugu soqutigisat nuna tamakkerlugu silap pissusianut pilersaarutinut politikkinullu ilanngunneqartariaqarput

• Nuna tamakkerlugu, silap pissusianut aamma uumassusillit assigiinngissitaartuunerannut killissarititat inatsisitsigut pituttorsimasut • Inuiaqatigiinni innuttaasut aamma inuusuttut pineqartut aamma nammineq atuuffitsik pillugit ilisimasaqarnerulertariaqarput

• Aningaasaqarnikkut politikkit silap pissusia aamma uumassusillit assigiinngissitaarnerat eqqarsaatigalugit ilanngussisariaqarput

• Nunat assigiinngitsut akornanni ingerlatsisoqartariaqarpoq silap pissusianik aamma uumassusillit assigiinngissitaartuunerisa akornanni nukittuumik ataqatigiittoqarnerinik qulakkeerinnittunik

• Uumassusillit assigiinngissitaartuunerat aamma silap pissusia pillugu suliniutinik tapersersuinermut nunat assigiinngitsut akornanni aningaasatit

• Allanik siunnersuutissaqarpa?

Silap pissusiata allanngoriartornera aamma Uumassusillit assigiinngissitaartuunerat pillugit Isumaqatigiissutit, suleqatigiittariaqarpat ataqatigiinnerit pitsaanerusumik suliniutiginiarlugit?

• Aap

• Naagga

Ataatsimiinneq 5

Pinngortitamut isumaqatigiissutip nutaap atuutsilerneqarnissaanut sakkuutit

Nuna tamakkerlugu Uumassusillit assigiinngiiaartuunissaat pillugu Isumaqatigiissutip (CBD) taassumalu uumassusillit assigiinngissitaartuunerannut anguniagaanik atortuulersitsineq

Maannakkut Uumassusillit assigiinngiiaartuunissaat pillugu Isumaqatigiissummut (CBD), taassumalu uumassusillit assigiinngissitaarnerannut anguniagaanik nakkutilliinermut saakkutta, ingerlatsinerit Parisimi Isumaqatigiissutip ataani ingerlatsinernut naleqqiullugit allaanerungaatsiarput. Uumassusillit assigiinngiiaartuunissaat pillugu Isumaqatigiissummik (CBD), taassumalu anguniagaanik eqqortitsinnginnermi pillaatitut kingunerititaqartoqanngilaq, tamatumalu kinguneraa nuna tamakkerlugu uumassusillit assigiinngissitaarnerat pillugu anguniakkanik atortuulersitsineq, Nuna tamakkerlugu Uumassusillit assigiinngissitaarnerat pillugu Iliuusissat aamma Suliassamut pilersaarutit (NBSAP-it) aqqutigalugit ingerlanneqarnera, massa eqqortitsinermik nalilersuinerit imminut nalilersuiffiginertut isikkoqartut (nuna tamakkerlugu nalunaarusiat).

Nalunaaruteqarnermi sungiusarnerit

Uumassusillit assigiinngiiaartuunissaat pillugu Isumaqatigiissummi (CBD), nunat, nuna tamakkerlugu uumassusillit assigiinngissitaarnerat qanoq innersut pillugu nalunaaruteqartassasut piumasarineqarpoq. Nunat tamarmik ‘nuna tamakkerlugu nalunaarusiamik’ ukiut sisamakkaarlugit nassiussissallutik pisussaapput: https://www.cbd.int/reports/

Peqataasut nalunaaruteqarnerup qanoq ingerlanneqarnissaannut ilitsersuutinik ineriartortitsisimapput, kisianni ilitsersuutit taakku kajumissutsimik ingerlanneqarsinnaapput, taamaammallu nuna tamakkerlugu nalunaarutit annerusumik assigiinngitsumik isikkoqartarput. Taamaannera nunap anguniakkanik angusaqarnissamut tuniseqataanerata annertussusaanik eqqortumik nakkutilliinermik assut ajornakusoortitsivoq.

Nuna tamakkerlugu Uumassusillit assigiinngissitaarnerat pillugu Iliuusissat aamma Suliassamut pilersaarutit (NBSAP-it)

Nunat tamarmik uumassusillit assigiinngissitaarnerannik qanoq illersuinissamut pilersaarutit (NBSAP-it) aqqutigalugit ineriartortitsissallutik, taakkulu tamanut ammasumik saqqummersinnissaannut pisussaapput. Nunat, Nuna tamakkerlugu Uumassusillit assigiinngissitaarnerat pillugu Iliuusissat aamma Suliassamut pilersaarutinik (NBSAP-it) taamaattunik suliaqassallutik aamma uumassusillit assigiinngissitaarnerannik illersuinerup (‘nalinginnaasutut’) aamma piujuartitsisumik atuinissartik pillugu immikkoortunut aamma immikkoortut tamakkerlugit pilersaarutinut politikkinullu qanoq ilillutik ilanngussinissamik allaaserinissaannut pisussaaffeqarput.

Nuna tamakkerlugu Uumassusillit assigiinngissitaarnerat pillugu Iliuusissat aamma Suliassamut pilersaarutit (NBSAP-it) nalilersuinerni, nunat nalinginnaasunngorsaallutik nikippiarsimanngitsut uppernarsarneqarpoq. Ineriartornermi pitsaasoq ataaseq tassaavoq, nunat amerliartortut uumassusillit assigiinngissitaarnerat pillugu inatsisilianik akuersissuteqarnerat, uumassusillit assigiinngissitaarnerat pillugu suliniutit inatsisitigut pituttorsimasut qulakkeerniarlugit aamma uumassusillit assigiinngissitaarnerannik illersuinermut naalakkersuisut qaffasinnerpaamik akisussaatinniarlugit. Nuna tamakkerlugu Uumassusillit assigiinngissitaarnerat pillugu Iliuusissat aamma Suliassamut pilersaarutit (NBSAP-it) tamakkerlutik uani nittartakkamit aaneqarsinnaapput: https://www.cbd.int/nbsap/default.shtml

Neriorsuutit

Parisimi Isumaqatigiissutip akerlerluinnaanik, Uumassusillit assigiinngiiaartuunissaat pillugu Isumaqatigiissut (CBD) ingerlatsinermut iliuusissanik peqanngilaq soorlu Tuniseqataanerit nunami aalajangerneqarsimasut (NDC-it), kisianni kajumissutsimik neriorsuutit atorlugit sulivoq. Neriorsuinerit taakku assigiinngitsorpassuarnik iluseqarsinnaapput aamma sananeqarsinnaapput, aamma neriorsuinerit sananeqarnissaannut imaluunniit malinnissaannut ileqqussanik aaqqissuussaqanngilaq.

Aningaasaqarnikkut pisussaaffiit

Immikkut piumasaqaatini pituttorsimanngitsuni, Uumassusillit assigiinngiiaartuunissaat pillugu Isumaqatigiissummi (CBD) oqaatigineqarpoq, nunat siuarsarniakkat Isumaqatigiissummi pisussaaffitsik naammassiniarlugit, nunanit siuarsimasunit aningaasatigut isumalluutinik nutaanik aamma ilassutinik pissarsiaqarnissaminnut pisinnaatitaasut. Nunat siuarsarniakkat malillugit tapersiineq taanna takkussimanngilaq. Piumasaqaatit nutaat eqqortinniarlugit aamma nunani siuarsarniakkani piginnaasat qaffanniarlugit isumalluutit naammattut pissarsiarinissaat, taamaammat Uumassusillit assigiinngiiaartuunissaat pillugu Isumaqatigiissummi (CBD) sammisaavoq suli maannakkut eqqartorneqartoq.

Eqqortitsinermi ingerlatsinermi iliuusissat

Uumassusillit assigiinngiiaartuunissaat pillugu Isumaqatigiissut (CBD), avatangiisit pillugit isumaqatigiissutit toqqaannarnerusumik piumasaqaatillit allat akerlianik, eqqortitsinermut ingerlatsinermi iliuusissanik peqanngilaq. Uumassusillit assigiinngiiaartuunissaat pillugu Isumaqatigiissummik (CBD) taassumalu aalajangigaanik eqqortitsinnginnermi pillaatitut kingunerititaqartoqanngilaq. Taamaannera Isumaqatigiissummik taassumalu anguniagaanik, eqqorluartumik eqqortitsinermik nakkutilliinermut unammillernarnerulersitsivoq. Nuna tamakkerlugu pinngortitamik illersuineq aamma nunanut siuarsarniakkanut ikiorsiissuteqarneq, taamaammat naalakkersuisut aamma nuna tamakkerlugu inatsisartut politikkikkut piumasaat apeqqutaavoq.


Ataatsimiinneq 5

Apeqqutit

Pinngortitamut isumaqatigiissutip nutaap atuutsilerneqarnissaanut sakkuutit

Qanoq ililluni aningaasaliineq, nunani siuarsarniakkani uumassusillit assigiinngissitaartuunerat illersorniarlugu qulakkeerneqartariaqarpa?

• Nunat siuarsarniakkanut aningaasaliinerit pisariaqartinneqartut isumannaarniarlugit pingaarnertut akisussaassapput

• Nunat siuarsarniakkat aamma nunat siuarsimasut aningaasartuutinik avitseqatigiittariaqarput

• Suliffeqarfiit namminersortut, uumassusillit assigiinngissitaartuunerannik aamma kingornuttakkanit isumalluutinik atuisut, annerusumik tunisisuusariaqarput, s. i. uumassusillit assigiinngissitaarnerannut aningaasaateqarfik aqqutigalugu

• Allanik siunnersuutissaqarpa?

Illit naalakkersuisutit, nunanni uumassusillit assigiinngissitaarnerisa nungukkiartornerat unitsinniarlugu, uumassusillit assigiinngissitaarnerat pillugu inatsimmik, inatsisitigut pituttorsimasunik anguniakkat aqqutigalugu pisussanngortinneqassappat? (soorlu silap pissusiata allanngoriartorneranut inatsisiliorneq nunat ilaanni nassaassaasut assigalugit)

• Aap

• Naagga

Sooq?

Nunat COP15-imut Kinami peqataasut, uumassusillit assigiinngissitaarnerat illersorniarlugu Tuniseqataanerit nunami aalajangerneqarsimasut (NDC-it) pillugit ataqatigiimmik aaqqissuussinerit, ukiut tallimakkaarlugit sakkortusineqartarnissaannut isumaqatigiittariaqarpat? (soorlu Parisimi Isumaqatigiissutip ataani silap pissusiata allanngoriartornerani taamaattoq)

• Aap

• Naagga

Nunat ataasiakkaat anguniakkanik eqqortitsiartornerat nakkutiginiarlugu nunarsuaq tamakkerlugu ingerlatsinermut iliuusissanik peqartariaqarpa?

• Aap

• Naagga

Nuna tamakkerlugu Uumassusillit assigiinngissitaarnerat pillugu Iliuusissat aamma Suliassamut pilersaarutit (NBSAP-it) inatsisitsigut pituttugaasut aamma piffissap ingerlanerani angusaqarluarniarnerup qaffakkiartorneranut ingerlatsinermi iliuusissanik ilanngussisut (soorlu Parisimi Isumaqatigiissummi), uumassusillit assigiinngisitaarnerannut anguniakkat pitsaanerusumik atortuulersinneqarneranik kinguneqarsinnaassasut isumaqarpit?

• Aap

• Naagga

Sooq?

Innersuussinermi ataatsimiinneq

Illit, politikkikkut aalajangiisartunut pingaarnerut suna innersuussissutigerusuppiuk?

• Nammineq oqaatsitit atorlugit innersuussissummik allagaqarit

Ilanngussanut apeqqutit

Nalilersuinermi ataatsimiinneq

Paasissutissiinermi allakkiat oqimaaqatigiippat paasinarlutillu?

• Aap, assut

• Aap

• Naagga

• Naagga, naamerluinnaq

• Oqaaseqaatit?

Nerrivissinni isummat assigiinngitsut saqqummersinneqarpat oqallisigineqarlutillu?

• Aap, assut

• Aap

• Naagga

• Naagga, naamerluinnaq

• Oqaaseqaatit?

Ataatsimut isigalugu uumassusillit assigiinngissitaarneri pillugit workshopip aaqqissuunneqarnera iluarisimaarpiuk?

• Aap, assut

• Aap

• Naagga

• Naagga, naamerluinnaq

• Siunnersuutit?

Workshopip inerneri, uumassusillit assigiinngissitaartuunerat pillugu apeqqut pillugu politikkikkut aalajangiinermi pingaarutilimmik atorneqassasut isumaqarpit?

• Aap, tamanna tatigilluinnarpara

• Aap

• Naagga

• Naagga, naamerluinnaq

• Innersuussissutit?

Siunissami suliap ingerlanerani imaattumi peqataaqqikkusuppit?

• Naamerluinnaq, piffissaajaataannaapput

• Immaqa

• Ilumorluinnaq!

Target element (abbreviated)

1.1 Awareness of biodiversity

12 Awareness of steps to conserve

2.1_Biodiversity integrated into planning

22 Biodiversity integrated into accounting

23 Biodiversit
Harmful subsidies eliminated and reformed

Positive incentives developed and implemented.

Sustainable produation and consumption

Pollution not detrimental

Invasive introduction mana

1.1_10 per cent of marine areas conserved

11.2_17 per cent of terrestril areas conserved

11.3_Areas of importance conserved

1.4

115

116 _Protected areas, well-connected and integrated

12.1_Extinctions prevented

12.2_Conservation status of threatened species improved

13.1_Genetic diversity of cullivated plants maintained

132_Genetic diversity of farmed animals maintained

13.3_Genetic diversiy of wikd relatives maintained

13.4_Genetic diversity of valuable species maintained

135 _Genetic erosion minimized
Ecosystems providing services restored and safeguarded

Taking account of women. IPLs. and other groups

Ecosystem resilience enhanced

15 per cent of degraded ecosystems restored

‘Nagoya Protocol in force.

Nagoya Protocol operational

17.1_NBSAPs developed and updated

17.2_NBSAPs adopted as policy instruments

17.3_NBSAPs implemented

18.1_ILK and customary use respected

182 ILK and customary use integrated

18.3_IPLCs participate effectively

19.1_Biodiversit science improved and shared

192 _Biodiversity science applied

20.1 Financial resources for Strategic Plan* increased






